#292 Memotong Kuku atau Rambut ketika Berjunub

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Apakah hukum memotong kuku atau rambut ketika dalam keadaan haid atau berhadas besar? Mohon pencerahan.
Jawapan:
Waalaikumussalam w.b.t. Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَثِيَابَكَ فَطَهِّرْ
Maksudnya:
 “
Dan pakaianmu, maka hendaklah engkau bersihkan.”
[1]
Al-Syaukani menyatakan bahawa ayat di atas bermaksud Allah SWT memerintahkannya untuk membersihkan pakaiannya dan memelihara pakaian tersebut daripada najis. Manakala Qatadah pula menyatakan bahawa maknanya adalah bersihkanlah dirimu daripada dosa-dosa.
[2]
Selain itu perbuatan memotong kuku, membersih gigi dan pakaian termasuk dalam sunnah fitrah. Hal ini adalah sebagaimana hadith yang diriwayatkan oleh Abu Hurairah bahawa:
الفِطْرَةُ خَمْسٌ، أَوْ خَمْسٌ مِنَ الفِطْرَةِ: الخِتَانُ، وَالِاسْتِحْدَادُ، وَنَتْفُ الإِبْطِ، وَتَقْلِيمُ الأَظْفَارِ، وَقَصُّ الشَّارِبِ
Maksudnya:
 “
Fitrah itu lima perkara; — atau beliau berkata: lima perkara termasuk daripada fitrah; — berkhitan, mencukur bulu kemaluan, mencabut bulu ketiak, memotong kuku, dan memotong misai.
”
[3]
Memotong kuku atau rambut ketika berjunub
Mengenai perkara ini, Imam al-Ghazali menyebutkan dalam kitabnya bahawa tidak sepatutnya seseorang itu mencukur rambutnya, memotong kukunya, mencukur bulu ari-arinya, mengeluarkan darahnya atau mengeluarkan satu bahagian daripada dirinya, sedangkan dia dalam keadaan berjunub. Hal ini kerana semua bahagian yang dipotong itu akan dikembalikan pada hari akhirat dalam keadaan berjunub lalu dikatakan kepada orang tersebut: “Sesungguhnya setiap bulu-bulu ini kan menuntut kepadanya disebabkan oleh keadaan ia berhadas besar (atau kenapa ia dibangkitkan dalam keadaan hadas besar).”
[4]
Ramai ulama terkemudian dalam kalangan mazhab Syafi‘i menyebutkan kenyataan Imam  al-Ghazali tersebut sebagai faedah dalam kitab-kitab mereka seperti al-Haitami,
[5]
 al-Syirbini,
[6]
 al-Ramli,
[7]
 al-Bujairimi
[8]
 dan lain-lain. Al-Bujairimi menyebutkan bahawa pada pendapat Imam al-Ghazali ini adanya kritikan kerana bahagian badan yang kembali kepada jasad seseorang itu adalah berdasarkan keadaannya sewaktu mati, bukannya semua kukunya yang telah dipotong selama umurnya, bukan juga rambut, maka pendapat ini perlu dirujuk kembali. Al-Qalyubi juga menyatakan bahawa kalaulah dikembalikan kepada seseorang itu seluruh kuku dan rambut — yang telah dipotong selama hidupnya — pada jasadnya nescaya akan buruklah rupanya disebabkan oleh panjang kuku dan rambut itu. Manakala al-Madabighi pula mengatakan bahawa dikembalikan sekalian juzuk badan itu yakni bahagian yang asal sahaja seperti tangan yang terpotong, bukannya rambut atau kuku. Selain itu, al-Hafiz Ibn Hajar juga ada menyebutkan bahawa setiap seorang daripada manusia akan bangkit dalam keadaan yang dia mati, kemudian apabila masuk syurga mereka akan jadi tinggi (seperti saiz Nabi Adam A.S).
[9]
Oleh itu, kami berpendapat bahawa memotong rambut dan kuku, semasa dalam keadaan haid mahupun berhadas besar bukanlah haram. Lebih-lebih lagi Imam al-Ghazali menggunakan lafaz “لا ينبغي” yang lebih bermaksud “tidak sepatutnya”. Justeru, ia menunjukkan kepada larangan bersifat makruh dan bukannya haram.
Selain itu, pendapat yang mengharuskan untuk memotong rambut, kuku dan lain-lain adalah lebih dekat dengan prinsip Islam itu sendiri yang menginginkan kemudahan dan kebersihan kepada umatnya dan bukannya menyusahkan mereka. Lebih-lebih lagi bagi situasi perempuan haid dan nifas, yang mana sebahagian mereka akan berada dalam keadaan berhadas besar dalam tempoh yang lama. Justeru, jika perkara ini dilarang ke atas mereka untuk melakukannya, maka sudah tentu ia akan menyusahkan mereka. Hal ini adalah sebagaimana firman Allah SWT:
مَا يُرِيدُ اللَّهُ لِيَجْعَلَ عَلَيْكُم مِّنْ حَرَجٍ
Maksudnya: “
Allah tidak mahu menjadikan kamu menanggung sesuatu kesusahan (kepayahan).
”
[10]
Begitu juga dalam sebuah hadith daripada riwayat Abu Umamah al-Bahili, bahawa Nabi SAW bersabda:
ولكني بُعِثْتُ بالحَنِيفِيَّةِ السَّمْحَةِ
Maksudnya:
 “
Akan tetapi aku diutuskan untuk membawa agama yang suci lagi toleransi.
”
[11]
Tambahan lagi, menurut Syeikh al-Islam Ibn Taimiyyah bahawa tidak terdapat sebarang dalil daripada syarak yang menghukumkan sebagai makruh perbuatan memotong kuku dan menggunting rambut kepada orang yang berjunub.
[12]
Kesimpulannya
Berdasarkan kepada perbahasan dan perbincangan di atas,
kami berpendapat bahawa memotong kuku atau rambut ketika haid dan berhadas besar hukumnya adalah tidak haram tetapi makruh di sisi sebahagian ulama
kerana ia merupakan perkara-perkara yang termasuk dalam fitrah, lebih-lebih lagi dalam soal penjagaan kebersihan. Walau bagaimanapun, tidak mengapa juga jika ada yang mahu menyimpan kuku atau rambut yang telah dipotong lalu membawanya bersama ketika mandi wajib apabila sudah suci sebagai jalan keluar daripada khilaf.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 13 Januari 2022 bersamaan 10 Jamadil Akhir 1443H
[1]
 Surah al-Muddatthir: 4
[2]
 Lihat
Zubdah al-Tafasir min Fath al-Qadir
, oleh Sulaiman al-Asyqar, hlm. 776
[3]
 Riwayat al-Bukhari (5889)
[4]
 Lihat
Ihya’ ‘Ulum al-Din
, 2/51.
[5]
 Lihat
Tuhfah al-Muhtaj
, 1/284.
[6]
 Lihat
al-Iqna‘
,1/70.
[7]
 Lihat
Nihayah al-Muhtaj
, 1/229.
[8]
 Lihat
Tuhfah al-Habib
, 1/247.
[9]
 Lihat
Tuhfah al-Habib
, 1/247.
[10]
 Surah al-Ma’idah: 6
[11]
 Riwayat Ahmad (22345)
[12]
 Lihat
al-Fatawa al-Kubra
, 1/53.


#2920: Menziarahi Kubur Suami dalam Tempoh ‘Iddah

Soalan:
Assalamualaikum w.b.t Dato’ Seri. Adakah seorang isteri tidak boleh langsung melawati kubur seorang suami setelah meninggal dunia selagi tidak cukup 4 bulan 10 hari?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Kami mulakan dengan firman Allah SWT:
وَالَّذِينَ يُتَوَفَّوْنَ مِنكُمْ وَيَذَرُونَ أَزْوَاجًا يَتَرَبَّصْنَ بِأَنفُسِهِنَّ أَرْبَعَةَ أَشْهُرٍ وَعَشْرًا ۖ
Maksudnya:
“Dan orang-orang yang meninggal dunia di antara kamu, sedang mereka meninggalkan isteri-isteri hendaklah isteri-isteri itu menahan diri mereka (beridah) selama empat bulan sepuluh hari.”
(Surah al-Nisa’: 234)
Dapat difahami melalui firman Allah SWT di atas, ‘iddah bagi perempuan yang kematian suami adalah 4 bulan 10 hari dan termasuk di dalam bilangan ‘iddah tersebut adalah hukum ihdad (berkabung) bagi si isteri. Ini berdasarkan sebuah hadith daripada Ummu ‘Atiyyah R.Anha meriwayatkan bahawasanya Rasulullah SAW bersabda:
 لاَ تُحِدُّ امْرَأَةٌ عَلَى مَيِّتٍ فَوْقَ ثَلاَثٍ إِلاَّ عَلَى زَوْجٍ أَرْبَعَةَ أَشْهُرٍ وَعَشْرًا وَلاَ تَلْبَسُ ثَوْبًا مَصْبُوغًا إِلاَّ ثَوْبَ عَصْبٍ وَلاَ تَكْتَحِلُ وَلاَ تَمَسُّ طِيبًا إِلاَّ إِذَا طَهُرَتْ نُبْذَةً مِنْ قُسْطٍ أَوْ أَظْفَارٍ
Maksudnya:
 “Janganlah seorang wanita itu berihdad (berkabung) ke atas si mati melebihi tiga hari melainkan ke atas suami iaitu selama empat bulan sepuluh hari. Dan janganlah dia memakai pakaian bercorak dan berwarna-warni melainkan pakaian yang berwarna putih dan dia juga tidak boleh bercelak serta memakai wangian. Adapun ketika haid maka diperbolehkan baginya untuk mengenakan sedikit wangian dengan cebisan kapas/kain untuk menghilangkan bau tidak enak.”
Riwayat Muslim (938)
Bagi menjawab persoalan yang diajukan, kami bawakan beberapa nas yang pada terdapat tegahan untuk para isteri yang dalam tempoh ‘iddah untuk keluar daripada rumah, serta perintah untuk mereka tetap di dalam rumah sehinggalah tamat tempoh ‘iddah tersebut.
Ini sebagaimana yang diriwayatkan daripada Furay‘ah binti Malik R.Anha, bahawa dia telah bertemu Rasulullah SAW untuk bertanya sekiranya dia dibenarkan untuk pulang ke pangkuan ahli keluarganya, Bani Khudrah kerana telah kematian suaminya. Lalu jawab Baginda SAW:
امْكُثِي فِي بَيْتِكِ حَتَّى يَبْلُغَ الْكِتَابُ أَجَلَهُ
Maksudnya:
 “Tetaplah kamu di rumahmu sehingga sampai apa yang telah ditetapkan.”
 Riwayat Abu Dawud (2300) dan al-Tirmidzi (1204)
Diriwayatkan pula daripada Ummu Habibah R.Anha bahawa Rasulullah SAW bersabda:
لاَ يَحِلُّ لاِمْرَأَةٍ تُؤْمِنُ بِاللَّهِ وَالْيَوْمِ الآخِرِ تُحِدُّ عَلَى مَيِّتٍ فَوْقَ ثَلاَثٍ إِلاَّ عَلَى زَوْجٍ أَرْبَعَةَ أَشْهُرٍ وَعَشْرًا
Maksudnya:
 “Tidak halal bagi perempuan yang beriman dengan Allah dan hari Akhirat berihdad (berkabung) di atas kematian seseorang melebihi tiga hari melainkan apabila kematian suaminya. Dia hendaklah berkabung selama empat bulan dan sepuluh hari.”
Riwayat al-Bukhari (5024) dan Muslim (1486)
Imam Abu Ishaq al-Syirazi menyebutkan,
Ihdad
(الْإِحْدَادُ) itu adalah dengan meninggalkan berhias-hias. Maka wanita itu tidak boleh memakai barangan kemas, memakai wangian, menghiasi diri dengan inai, , dan tidak bercelak dengan
ithmid
 atau
Sabir
 (cairan dari pokok Myrrh yang telah mengeras). Sekiranya ada keperluan untuk bercelak, dia dibenarkan untuk bercelak hanya pada waktu malam, dan membasuhnya pada waktu siang. Wanita itu juga tidak boleh memakai pakaian berwarna merah atau biru terang. Dan dia juga tidak dibenarkan untuk keluar rumah kecuali jika adanya keperluan, dan tidak boleh keluar dengan adanya keperluan pada waktu malam. Dan dibolehkan untuk wanita yang kematian suaminya untuk keluar pada siang hari untuk menunaikan hajatnya. (Lihat
al-Tanbih
, 1/201)
Imam al-Khatib al-Syirbini juga ada menyebutkan, wanita dalam ‘iddah yang tidak mendapat nafkah dan tidak ada sesiapa yang boleh membantunya untuk mendapatkan keperluannya, maka dibolehkan untuk dia keluar dari rumah pada waktu siang seperti untuk membeli makanan atau menjual sesuatu (untuk mendapatkan wang) kerana adanya keperluan.
Ini berdasarkan hadith yang diriwayatkan daripada jabir bin Abdillah R.A, katanya:
طُلِّقَتْ خَالَتِي فَأَرَادَتْ أَنْ تَجُدَّ نَخْلَهَا فَزَجَرَهَا رَجُلٌ أَنْ تَخْرُجَ فَأَتَتِ النَّبِيَّ ﷺ فَقَالَ: بَلَى فَجُدِّي نَخْلَكِ فَإِنَّكِ عَسَى أَنْ تَصَدَّقِي أَوْ تَفْعَلِي مَعْرُوفًا
Maksudnya:
“Ibu saudaraku telah diceraikan (dengan talak 3). Dia ingin keluar untuk menguruskan kebun tamarnya, kemudian seorang lelaki (yang bertembung dengannya) menegahnya. Selepas itu, ibu saudaraku mengadu kepada Nabi SAW, lantas Baginda bersabda: ‘Keluarlah dan uruskanlah kebun tamarmu. Mudah-mudahan kamu dapat bersedekah daripadanya atau melakukan kebaikan’.”
Riwayat Muslim (1483), Abu Dawud (2297), al-Nasa’ie (3550), Ibn Majah (2034) dan Ahmad (14444)
Dinukilkan daripada Imam al-Syafi‘i, katanya bahawa kebun tamar orang-orang Ansar itu berdekatan dengan kediaman mereka, dan menguruskan kebun itu kebiasaannya tidak dilakukan melainkan pada waktu siang. Sekiranya tidak boleh menguruskannya kecuali pada waktu malam, maka boleh bagi mereka keluar waktu malam. Adapun wanita yang memperoleh nafkah ketika ‘iddahnya, maka mereka ini tidak boleh untuk keluar rumah kecuali dengan izin atau kerana dharurat. (Lihat
Mughni al-Muhtaj
, 5/106)
Berdasarkan perbincangan yang kami bawakan di atas, tegahan untuk wanita dalam ‘iddah kematian suami keluar daripada rumah sekiranya:
tidak ada keperluan yang mendesak untuknya
atau wanita tersebut boleh mendapatkan keperluannya dengan bantuan orang lain
atau dia menerima nafkah daripada sesiapa yang sudi memberikan kepadanya.
Akan tetapi, sekiranya dia tidak mempunyai kesemua yang disebutkan di atas, dan keluar daripada rumah merupakan satu-satunya cara untuk mendapatkan hajat dan keperluannya, maka dibenarkan.
Melihat kepada persoalan utama yang diajukan pula, menziarahi kubur suami bukanlah suatu keperluan yang mendesak sehingga memerlukan wanita dalam ‘iddah kematian suami keluar daripada rumah secepat mungkin, maka tidak boleh untuk dia keluar dari rumah hanya untuk menziarahi kubur semata-mata. Sebaiknya, dia perlu tunggu sehingga tempoh ‘iddahnya tamat jika ingin menziarahi kubur suami tersebut.
Sekiranya memang ada keperluan untuk menziarahi kubur suami tersebut, tetapi boleh ditunda dahulu sehingga tamat ‘iddah, maka yang terlebih utama adalah menyempurnakan ‘iddah 4 bulan 10 hari.
Ini bersesuaian dengan kaedah yang menyebutkan
إِذَا تَزَاحَمَتِ الْوَاجِبَاتُ قُدِّمَ الْمُضَيَّقَ عَلَى الْمُوَسَّعِ، وَالْفَوْرِيِّ عَلَى التَّرَاخِي، وَالْأَعْيَانَ عَلَى الْكِفَايَةِ لِأَنَّ التَّضْيِيقَ فِي الْوَاجِبِ يَقْتَضِي اهْتِمَامَ الشَّرْعِ بِهِ وَكَذَلِكَ الْمَنْعُ مِنْ تَأْخِيرِهِ بِخِلَافِ مَا جُوِّزَ تَأْخِيرُهُ
Maksudnya:
“Jika terdapat banyak kewajiban (yang mesti dikerjakan), maka didahulukan yang waktunya sempit daripada yang waktunya luas, didahulukan yang segera daripada yang anjal, didahulukan yang fardhu ‘ain daripada yang fardhu kifayah, kerana yang waktunya sempit memerlukan perhatian Syariat terhadapnya, demikian larangan daripada menundanya, berbeza dengan yang boleh ditunda.”
 (Lihat
al-Zakhirah fi Furu’ al-Malikiyyah
, 3/183)
Bahkan larangan keluar rumah ini selari dengan garis panduan yang dikeluarkan oleh
Jabatan Kemajuan Islam Malaysia (JAKIM)
 bagi wanita yang ber‘iddah kerana kematian suami. Antara perkara-perkara yang mesti dipatuhi oleh mereka ialah:
Haram menerima pinangan lelaki ajnabi.
Haram berkahwin dengan lelaki ajnabi. Jika perkahwinan dilangsungkan juga semasa dalam tempoh tersebut, pernikahan itu adalah tidak sah dan pasangan tersebut wajib dipisahkan.
Tidak dibenarkan keluar rumah termasuk untuk bermusafir, kecuali dalam had dan batas yang diperlukan sahaja. Antara keperluan penting yang membolehkan keluar rumah ialah untuk bekerja, mendapatkan rawatan perubatan, membeli barang-barang keperluan asasi (sekiranya tidak ada ahli keluarga atau orang lain yang amanah boleh melakukannya) dan keperluan-keperluan lain yang penting dan mendesak, dengan syarat mereka dapat menjaga peraturan dan adab-adab seperti yang disyariatkan Islam. Keharusan untuk keluar rumah ini juga hanya tertakluk pada waktu siang dan tidak pada waktu malam. Namun, pengecualian diberikan kepada individu yang tidak mempunyai pilihan dan perlu bekerja pada waktu malam seperti doktor, jururawat dan sebagainya. Bagi larangan bermusafir, ia termasuk larangan untuk menunaikan ibadat fardhu haji dan umrah.
Berpindah atau tinggal di rumah lain yang bukan menjadi kebiasaannya tinggal sepanjang tempoh perkahwinan. Namun, sekiranya terdapat bahaya dan kemudaratan yang boleh mengancam keselamatan nyawa dan harta benda seperti banjir, tanah runtuh, gempa bumi dan sebagainya, mereka dibolehkan keluar dan meninggalkan rumah tersebut sehinggalah bahaya atau kemudharatan tersebut hilang atau dapat diatasi.
Wajib berkabung sepanjang tempoh ‘iddah. Oleh itu, sepanjang dalam tempoh tersebut, mereka wajib meninggalkan semua perkara yang mempunyai unsur-unsur berhias sama ada pada pakaian atau tubuh badan. Termasuk dalam larangan berhias ini ialah:
Memakai pakaian berwarna terang atau berwarna-warni yang boleh menarik perhatian orang yang memandang;
Memakai barang-barang kemas walaupun sebentuk cincin, gelang, rantai dan barang-barang perhiasan lain yang diperbuat daripada emas, perak dan permata;
Memakai wangi-wangian pada anggota badan, rambut dan pakaian; dan
Bersolek, memakai celak, berinai dan memakai minyak rambut serta perbuatan-perbuatan lain yang dianggap sebagai berhias pada pandangan masyarakat setempat. [1]
Semoga dengan penerangan ringkas ini, kita akan lebih cakna tentang kewajipan ‘iddah yang telah digariskan oleh syara‘. Semoga Allah kurniakan kepada kita kefahaman dan kekuatan untuk mengikuti setiap perintah Syariat Islam dalam mencapai keredhaan-Nya.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan :74)
Wallahu a‘lam

[1]
 Lihat
https://www.islam.gov.my/ms/garis-panduan/479-garis-panduan-ber-iddah-bagi-wanita-yang-bercerai-atau-kematian-suami
. Diakses pada 24 Ogos 2023.
Bertarikh: 7 September 2023 bersamaan 21 Safar 1445


#2921: Menghantar Gas ke Kilang Arak

Soalan:
Assalamualaikum ustaz, saya ade soalan berkait dengan arak saya pemandu lori,saya bawa gas karbon dioksida(CO
2
). Antara pelanggan syarikat saya bekerja adalah kilang arak, soalan saya apakah hukum saya menghantar barang ‘karbon dioksida’ ke kilang arak? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ
Maksudnya
:
“Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.”
(Surah al-Maidah: 90)
Al-Sa’di ketika menafsirkan ayat ini beliau menyatakan: Susungguhnya kejayaan itu hanya akan dicapai sekiranya meninggalkan apa yang dilarang oleh Allah SWT terutama perbuatan-perbuatan buruk  iaitu arak yang melibatkan segala sesuatu yang merosakkan akal fikiran  disebabkan kesan  mabuk  serta segala bentuk perjudian atau taruhan yang merugikan dan menguntungkan kedua belah pihak. Selain itu  juga penyembahan berhala, patung-patung berhala dan segala sesuatu yang disembah selain Allah. Termasuk juga suatu amalan kuno di mana orang mencari nasib atau keputusan dengan melempar anak panah. (Lihat
Taisir al-Karim al-Rahman
,hlm.243 )
Diriwayatkan daripada Anas bin Malik RA:
لَعَنَ رَسُولُ اللَّهِ صَلَّى اللَّهُ عَلَيْهِ وَسَلَّمَ فِي الخَمْرِ عَشَرَةً: عَاصِرَهَا، وَمُعْتَصِرَهَا، وَشَارِبَهَا، وَحَامِلَهَا، وَالمَحْمُولَةُ إِلَيْهِ، وَسَاقِيَهَا، وَبَائِعَهَا، وَآكِلَ ثَمَنِهَا، وَالمُشْتَرِي لَهَا، وَالمُشْتَرَاةُ لَهُ
Maksudnya
:
Rasulullah SAW melaknat dalam isu arak ini 10 golongan: “Pemerah (anggur untuk arak), orang yang minta diperahkan, peminumnya, pembawanya, orang yang meminta bawa kepadanya, orang yang menuangkan arak, penjualnya, orang yang makan hasil jualannya, orang yang membelinya dan orang yang meminta dibelikan untuknya.”
Riwayat Tirmizi (1295)
Nas-nas di atas menunjukkan bahawa  setiap muslim diwajibkan untuk menjauhi arak kerana di dalamnya terdapat kerosakan yang lebih besar daripada manfaatnya. Selain itu juga, menjadi kewajiban untuk menjauhi segala hal yang terkait dengannya, seperti proses pembuatan, pengiriman, dan segala aspek yang berhubungan dengan arak.
Dalam menjawab pertanyaan di atas, kami ingin menegaskan bahawa segala hal yang terkait dengan arak adalah tidak dibenarkan. Hal ini disebabkan oleh larangan yang tegas yang terdapat dalam Al-Quran dan hadith  sepertimana yang telah dinyatakan sebelumnya. Dalam isu  ini, kami katakan bahwa apabila saudara  mengetahui bahawa gas yang  dihantar itu  digunakan untuk proses pembuatan arak, maka  tidak boleh menghantar gas tersebut ke perusahaan tersebut.
Namun, sekiranya  gas tersebut digunakan untuk keperluan yang diizinkan oleh hukum Islam dan tidak digunakan untuk memproses arak, maka menghantar  gas tersebut adalah dibenarkan. Hal ini kerana Allah SWT memerintahkan kita untuk saling membantu dalam hal-hal yang baik bukan dalam hal-hal yang mendapatkan kemurkaanNya. Ini sebagaimana  yang difirmankan oleh Allah SWT:
وَتَعَاوَنُوا عَلَى الْبِرِّ وَالتَّقْوَىٰ ۖ وَلَا تَعَاوَنُوا عَلَى الْإِثْمِ وَالْعُدْوَانِ
Maksudnya
:
 Dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan.

(
Surah al-Maidah: 2
)
 Kaedah fiqh juga ada menyebut :
كُلّ مَا أدّى إِلى حَرَامٍ فَهُوَ حَرَام
Maksudnya
:
“Setiap perkara yang membawa kepada perkara yang haram maka ia adalah haram (hukumnya).”
Syaikh Islam mengungkapkan pandangannya tentang hal ini: Jika kita membantu orang lain untuk melakukan perbuatan yang Allah larang, maka kita juga ikut berdosa. Ini kerana kita turut membantu dalam melanggar batas-batas yang telah ditetapkan oleh Allah. Oleh kerana itu, Nabi Muhammad SAW mengutuk minuman keras seperti arak, beserta segala hal yang terkait dengannya seperti memproduksi, mengangkut, menjual, membeli, memberi, meminum, dan bahkan menerima wang dari penjualannya. Orang-orang yang terlibat dalam aktiviti seperti ini juga ikut mendukung  minuman keras.
Demikian juga, kita dilarang keras menjual senjata kepada mereka yang akan menggunakannya dalam peperangan yang dilarang oleh agama, seperti melawan sesama Muslim atau dalam situasi pertikaian yang membawa kepada fitnah. (Lihat
Majmu’ al-Fatawa
,22/141)
Justeru, kami katakan, jika syarikat gas ini dimiliki oleh individu Muslim, maka disarankan untuk menjauhi segala jenis urusan jual beli dengan syarikat yang menghasilkan minuman keras. Namun, jika syarikat tersebut dimiliki oleh individu non-Muslim, kami menggalakkan agar saudara berbincang dengan pihak majikan untuk mencapai kata sepakat agar dapat menghormati pekerja Muslim yang berpegang kepada prinsip-prinsip agama. Ini bagi mengelakkan daripada membantu dalam perkara-perkara yang terlarang seperti penghasilan arak.
Semoga Allah memberikan kita kefahaman yang jelas dalam melaksanakan segala titah perintahnya dan kami akhiri dengan doa:
اللَّهُمَّ إِنِّي أَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya
:
“Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
Riwayat Ibn Majah (925), al-Nasa’ie dalam al-Sunan al-Kubra (9930) dan Ahmad (26602)
Wallahua’lam
Bertarikh: 7 September 2023 bersamaan 21 Safar 1445


#2922: Menyedari Tersalah Arah Kiblat Selepas Seminggu

Soalan:
Assalamualaikum Dato’ Seri. saya ade 1 soalan, saya bermusafir dan solat jamak qasar zohor asar di waktu zohor, seminggu kemudian saya bermusafir ke tempat yg sama dan dapati saya solat ke arah kiblat yang salah, adakah saye perlu qada’ solat zohor dan asar saye pada minggu lepas dan jika perlu qada bagaimana cara untuk qada? Perlu qada solat tamam atau boleh qada solat jamak qasar? Terima kasih
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Menghadap Kiblat Sebagai Syarat Sah Solat
Berdasarkan nas daripada kitab
al-Fiqh al-Manhaji
 menyebut: “Apa yang dimaksudkan dengan
kiblat ialah Kaabah,
 manakala menghadap kiblat bermaksud Kaabah berhadapan dengannya. Dalil bagi syarat ini ialah firman Allah SWT:
وَمِنْ حَيْثُ خَرَجْتَ فَوَلِّ وَجْهَكَ شَطْرَ الْمَسْجِدِ الْحَرَامِ ۚ وَحَيْثُ مَا كُنتُمْ فَوَلُّوا وُجُوهَكُمْ شَطْرَهُ
Maksudnya:
Maka hadapkanlah mukamu ke arah Masjid al-Haram (Kaabah), dan di mana sahaja kamu berada maka hadapkanlah muka kamu ke arahnya.
 (Surah al-Baqarah: 150)
Begitu juga hadith, Rasulullah SAW bersabda kepada orang yang diajarnya cara-cara bersolat:
إِذَا قُمْتَ إِلَى الصَّلاَةِ فَأَسْبِغِ الْوُضُوءَ، ثُمَّ اسْتَقْبِلِ الْقِبْلَةَ فَكَبِّرْ
Maksudnya:
“Apabila engkau hendak bersolat berwudhu’lah dengan sempurna,
kemudian menghadaplah
ke kiblat dan bertakbir.”
 Riwayat al-Bukhari (5897) dan Muslim (397)
Maksud Masjid al-Haram di dalam ayat dan maksud kiblat di dalam hadith tersebut ialah Kaabah…Orang yang bersolat sama ada berhampiran Kaabah yang dapat dilihatnya apabila dikehendaki atau jauh daripadanya yang tidak mungkin dilihat.
Orang yang berhampiran dengan Kaabah wajib menghadap Kaabah tersebut dengan yakin manakala yang jauh dari Kaabah wajib menghadapnya dengan berpandukan petunjuk-petunjuk yang kukuh sekiranya tidak terdapat petunjuk yang pasti dan tepat.” (
 Lihat
al-Fiqh al-Manhaji
, 1/127-128)

Berkenaan isu ini, kami telah jawab dalam artikel sebelum ini:
#380: Salah Arah Kiblat Ketika Solat[1]
#74 Solat yang Kiblatnya Sedikit Tersasar[2]
Berbalik kepada soalan di atas, kami nyatakan jawapan kami seperti berikut:
Sekiranya seseorang tersalah arah kiblat ketika sedang solat, maka hendaklah dia memalingkan dirinya ke arah yang baharu.
Sekiranya seseorang telah tersalah arah kiblat dan masih ada waktu untuk menggantikannya, maka sebaiknya ia mengulangi solat tersebut.
Sekiranya seseorang telah tersalah arah kiblat, tetapi dia menyedarinya setelah seminggu atau bertahun, maka tidak perlu baginya menggantikannya. Namun, nasihat kami sekiranya solat yang perlu digantikan itu hanya satu atau dua waktu sahaja, maka sebaiknya ia diqadhakan bagi mengelakkan keresahan hati dan was-was.
Manakala dari sudut menggantikan solat jamak secara sempurna (4 rakaat) atau qasar (2 rakaat), dia perlu menggantikannya secara sempurna.
Kami akhiri perbincangan ini dengan mengajak untuk marilah sama-sama kita berdoa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
 “Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
[1]

https://maktabahalbakri.com/salah-arah-kiblat-ketika-solat/
[2]

https://maktabahalbakri.com/74-solat-yang-kiblatnya-sedikit-tersasar/
Bertarikh: 7 September 2023 bersamaan 21 Safar 1445


#2923: Makruh Membaca Surah al-Masad dalam Solat

Soalan:
Assalamualaikum Dato’ Seri. Saya ada soalan. Benarkah makruh hukumnya membaca surah al-Masad dalam solat kerana dikhuatiri ia akan menyakiti Nabi SAW kerana Abu Lahab itu salah seorang bapa saudara Baginda? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SAW dalam surah al-Masad:
تَبَّتْ يَدَا أَبِي لَهَبٍ وَتَبَّ ﴿١﴾ مَا أَغْنَىٰ عَنْهُ مَالُهُ وَمَا كَسَبَ ﴿٢﴾ سَيَصْلَىٰ نَارًا ذَاتَ لَهَبٍ ﴿٣﴾ وَامْرَأَتُهُ حَمَّالَةَ الْحَطَبِ ﴿٤﴾ فِي جِيدِهَا حَبْلٌ مِّن مَّسَدٍ ﴿٥﴾
Maksudnya: “Binasalah kedua-dua tangan Abu lahab, dan binasalah ia bersama! (1). Hartanya dan segala yang diusahakannya, tidak dapat menolongnya (2). Ia akan menderita bakaran api neraka yang marak menjulang (3). Dan juga isterinya, seorang perempuan pemunggah kayu api (4). Di lehernya sejenis tali, dari tali-tali yang dipintal (5).”
(Surah al-Masad: 1-5)
Sebab penurunan ayat ini ada diceritakan dalam sahih al-Bukhari daripada riwayat Ibn Abbas R.Anhuma, katanya:
لَمَّا نَزَلَتْ: {وَأَنْذِرْ عَشِيرَتَكَ الأَقْرَبِينَ}، صَعِدَ النَّبِيُّ صَلَّى اللهُ عَلَيْهِ وَسَلَّمَ عَلَى الصَّفَا، فَجَعَلَ يُنَادِي: يَا بَنِي فِهْرٍ، يَا بَنِي عَدِيٍّ – لِبُطُونِ قُرَيْشٍ – حَتَّى اجْتَمَعُوا فَجَعَلَ الرَّجُلُ إِذَا لَمْ يَسْتَطِعْ أَنْ يَخْرُجَ أَرْسَلَ رَسُولًا لِيَنْظُرَ مَا هُوَ، فَجَاءَ أَبُو لَهَبٍ وَقُرَيْشٌ، فَقَالَ: أَرَأَيْتَكُمْ لَوْ أَخْبَرْتُكُمْ أَنَّ خَيْلًا بِالوَادِي تُرِيدُ أَنْ تُغِيرَ عَلَيْكُمْ، أَكُنْتُمْ مُصَدِّقِيَّ؟ قَالُوا: نَعَمْ، مَا جَرَّبْنَا عَلَيْكَ إِلَّا صِدْقًا، قَالَ: فَإِنِّي نَذِيرٌ لَكُمْ بَيْنَ يَدَيْ عَذَابٍ شَدِيدٍ فَقَالَ أَبُو لَهَبٍ: تَبًّا لَكَ سَائِرَ اليَوْمِ، أَلِهَذَا جَمَعْتَنَا؟ فَنَزَلَتْ: {تَبَّتْ يَدَا أَبِي لَهَبٍ وَتَبَّ مَا أَغْنَى عَنْهُ مَالُهُ وَمَا كَسَبَ}
Maksudnya: “Ketika turunnya (Firman Allah Taala): “وَأَنْذِرْ عَشِيرَتَكَ الأَقْرَبِينَ” (Maksudnya: “Dan berilah peringatan serta amaran kepada kaum kerabatmu yang dekat.”)[Surah al-Syu‘ara’: 214], Nabi SAW panjat ke atas Gunung Safa dan mulalah Baginda menyeru: “Wahai Bani Fihr! Wahai Bani ‘Adi!” – iaitu suku-suku Quraisy – sehinggalah mereka berkumpul. Bahkan apabila seseorang tidak dapat keluar, dia akan mengirim utusan untuk melihat apa yang terjadi. Maka Abu Lahab dan kaum Quraisy datang. Lalu Baginda bersabda: “Bagaimana pendapat kamu jika aku khabarkan kepada kamu bahawa ada pasukan berkuda di lembah yang ingin menyerang kamu, adakah kamu mempercayaiku?” Mereka berkata: “Ya, kami tidak pernah mendapati kecuali engkau seorang yang jujur.” Baginda berkata: “Sesungguhnya aku adalah pemberi peringatan bagi kamu sebelum datang azab yang dahsyat (di akhirat).” Abu Lahab berkata: “Celakalah engkau sepanjang hari, adakah untuk ini engkau kumpulkan kami?.” Maka turunlah (ayat): “تَبَّتْ يَدَا أَبِي لَهَبٍ وَتَبَّ مَا أَغْنَى عَنْهُ مَالُهُ وَمَا كَسَبَ” (Maksudnya: “Binasalah kedua-dua tangan Abu lahab dan binasalah ia bersama! Hartanya dan segala yang diusahakannya tidak dapat menolongnya.”) [Surah al-Masad: 1-2].”
Riwayat al-Bukhari (4770)
Dalam menjawab soalan di atas, secara umumnya orang yang mendirikan solat disunatkan untuk membaca mana-mana ayat yang mudah baginya selepas surah al-Fatihah tidak kira ia surah al-Masad ataupun surah-surah yang lain.
Ini adalah sebagaimana dinyatakan oleh Dr. Khalid ‘Abd al-‘Alim bahawa tidak ada di sana larangan mahupun makruh dalam membaca mana-mana surah daripada al-Quran selepas surah al-Fatihah, sama ada surah tersebut surah al-Masad ataupun surah yang lain. Termasuk dalam sunnah bagi orang yang solat untuk membaca mana-mana ayat al-Quran yang mudah baginya, tanpa mengecualikan mana-mana surah daripada al-Quran al-Karim.
Dalilnya mengenai perkara ini, firman Allah SWT:
فَاقْرَءُوا مَا تَيَسَّرَ مِنَ الْقُرْآنِ
Maksudnya: “Oleh itu bacalah mana-mana yang mudah kamu dapat membacanya dari al-Quran (dalam sembahyang).”
(Surah al-Muzammil: 20)
Dalam ayat di atas, Allah SWT tidak menetapkan batasan khusus dalam membaca ayat-ayat al-Quran dalam solat. Sebaliknya, semua ayat al-Quran boleh dibaca dalam solat, termasuklah surah al-Masad dan lain-lain.
Begitu juga terdapat riwayat daripada Abu Hurairah R.A bahawa Nabi SAW bersabda:
إِذَا قُمْتَ إِلَى الصَّلاَةِ فَكَبِّرْ، ثُمَّ اقْرَأْ مَا تَيَسَّرَ مَعَكَ مِنَ القُرْآنِ، ثُمَّ ارْكَعْ حَتَّى تَطْمَئِنَّ رَاكِعًا، ثُمَّ ارْفَعْ حَتَّى تَعْدِلَ قَائِمًا، ثُمَّ اسْجُدْ حَتَّى تَطْمَئِنَّ سَاجِدًا، ثُمَّ ارْفَعْ حَتَّى تَطْمَئِنَّ جَالِسًا، وَافْعَلْ ذَلِكَ فِي صَلاَتِكَ كُلِّهَا
Maksudnya: “Apabila kamu hendak mendirikan solat hendaklah kamu mengucapkan takbir kemudian bacalah ayat al-Quran yang mudah bagi kamu daripada al-Quran, kemudian rukuk hingga (ada) tamakninah pada rukuk itu. Kemudian bangkitlah daripada rukuk hingga iktidal berdiri lurus (ada tamakninah), kemudian hendaklah kamu sujud hingga (ada) tamakninah pada sujud itu, kemudian kamu bangkitlah daripada sujud hingga (ada) tamakninah duduk antara dua sujud. Kamu buatlah demikian dalam setiap solat kamu.”
Riwayat al-Bukhari (757)
Lafaz yang berkait dengan perbahasan kita ini dalam hadith di atas ialah “ثُمَّ اقْرَأْ مَا تَيَسَّرَ مَعَكَ مِنَ القُرْآنِ” (kemudian bacalah ayat al-Quran yang mudah bagi kamu daripada al-Quran). Lafaz ini datang dalam bentuk mutlak tanpa sebarang perkara yang mengikatnya.

Tambahan lagi, Syeikh ‘Atiyyah Saqr ketika ditanya mengenai adakah haram seseorang membaca surah al-Masad dalam solat? Beliau menjawab, tidak ada dalil yang melarang seseorang daripada membaca surah al-Masad dalam solat. Keseluruhan al-Quran adalah kalam Allah yang boleh dibaca pada setiap masa, sama ada dalam solat atau di luar solat. Pendapat beberapa orang yang menyatakan bahawa Nabi SAW berasa disakiti disebabkan bacaan surah ini kerana ia berkaitan dengan bapa saudaranya, Abu Lahab, adalah berdasarkan sangkaan semata-mata dan tidak mempunyai dasar yang kukuh. Rasulullah SAW telah menerima tentangan daripada bapa saudaranya itu suatu tentangan yang tidak pernah diterima oleh sesiapa pun daripada kalangan kaum kerabatnya. Begitu juga tidak terdapat riwayat yang menyatakan bahawa Nabi SAW tidak membacanya dalam solat mahupun melarang orang lain membacanya dalam solat. (Lihat Fatawa Dar al-Ifta’ al-Misriyyah, 9/69).
Begitu juga, Syeikh Ahmad Syarif al-Na‘san
 pernah ditanya mengenai adakah benar makruh membaca surah al-Masad dalam solat dan Rasulullah SAW melarang seseorang daripada membaca surat tersebut dalam solat? Beliau menjawab dengan menyatakan, sesungguhnya surah al-Masad adalah seperti mana baki surah-surah lain dalam al-Quran. Dituntut daripada setiap orang Islam untuk membacanya sebagaimana membaca baki surah-surah yang lain. Perkara itu berdasarkan firman Allah SWT:
إِنَّمَا أُمِرْتُ أَنْ أَعْبُدَ رَبَّ هَٰذِهِ الْبَلْدَةِ الَّذِي حَرَّمَهَا وَلَهُ كُلُّ شَيْءٍ ۖ وَأُمِرْتُ أَنْ أَكُونَ مِنَ الْمُسْلِمِينَ ﴿٩١﴾ وَأَنْ أَتْلُوَ الْقُرْآنَ ۖ فَمَنِ اهْتَدَىٰ فَإِنَّمَا يَهْتَدِي لِنَفْسِهِ ۖ وَمَن ضَلَّ فَقُلْ إِنَّمَا أَنَا مِنَ الْمُنذِرِينَ
Maksudnya: “(Katakanlah wahai Muhammad): ‘Aku hanyalah diperintahkan supaya menyembah Allah Tuhan negeri (Makkah) ini yang telah menjadikannya suci lagi dihormati dan yang menguasai segala-galanya; dan aku diperintahkan supaya tetap menjadi dari orang-orang Islam (yang menyerah diri bulat-bulat kepada-Nya) (91). Dan supaya aku sentiasa membaca Al-Quran.’ Oleh itu, sesiapa yang menurut petunjuk (al-Quran dan beramal dengannya) maka faedah perbuatannya itu akan terpulang kepada dirinya sendiri, dan sesiapa yang sesat, maka katakanlah kepadanya: ‘Sesungguhnya aku hanyalah seorang pemberi amaran.’”
(Surah al-Naml: 91-92)
Surah al-Masad merupakan salah satu surah yang terpenting yang mensabitkan kenabian Nabi Muhammad SAW dan bahawa al-Quran al-Karim adalah kalam Allah ‘Azza wa Jalla. Jika ia datang dari sumber selain Allah SWT, pasti Abu Lahab akan mampu untuk mengucapkan dua kalimah syahadah. Dengan itu, ia mendustakan al-Quran keseluruhannya.
Selain itu, Surah al-Masad juga mengandungi peringatan daripada Allah SWT kepada semua yang menentang dan berusaha untuk menghalang jalan Allah SWT. Jika ini adalah akibatnya untuk orang yang memiliki hubungan dekat (dengan Baginda SAW) yang menentang dan berusaha untuk menghalang jalan Allah SWT, maka bagaimana pula dengan orang lain?
Oleh itu, berdasarkan perkara tersebut, tidak ada dalil menunjukkan makruh membaca Surah al-Masad, tidak di dalam solat mahupun selainnya (luar solat), kerana surah al-Masad juga termasuk dalam kalam Allah.
Sebahagian orang menyangka bahawa Rasulullah SAW akan berasa disakiti disebabkan bacaan daripada surah ini kerana ia turun mengenai bapa saudaranya, Abu Lahab. Namun, ini adalah salah faham, kerana Rasulullah SAW telah menerima tentangan daripada bapa saudaranya itu suatu tentangan yang tidak pernah diterima oleh sesiapa pun daripada kalangan kaum kerabatnya. Begitu juga tidak ada dalil yang mensabitkan bahawa Rasulullah SAW melarang seseorang daripada banyak membaca surah al-Masad dalam solat atau di luar solat.

Kesimpulannya
Berdasarkan kepada kenyataan di atas, kami berpendapat bahawa tidak makruh membaca surah al-Masad di dalam solat. Dalam erti kata lain, ia turut disunatkan untuk dibaca dalam solat selepas surah al-Fatihah sebagaimana baki surah-surah dan ayat-ayat lain dalam al-Quran. Bahkan pendapat yang menyatakan makruh atau haram membacanya dalam solat adalah tidak sahih dan tertolak berdasarkan keumuman hadith-hadith yang warid mengenai disunatkan membaca apa-apa ayat daripada al-Quran selepas surah al-Fatihah tanpa sebarang pengecualian.
Semoga Allah SWT memberikan kefahaman yang jelas kepada kita semua dalam beragama. Amin.
Bertarikh: 7 September 2023 bersamaan 21 Safar 1445


#2924: Mandi Wajib Tidak Sempurna

Soalan:
Assalamualaikum Dato’ Seri. Adakah mandi wajib yang tidak sempurna dahulu dimaafkan akibat masih jahil? Bagaimana dengan solat yang bertahun tidak sah? Perlukah di qada?
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
 يَا أَيُّهَا الَّذِينَ آمَنُوا لَا تَقْرَبُوا الصَّلَاةَ وَأَنتُمْ سُكَارَىٰ حَتَّىٰ تَعْلَمُوا مَا تَقُولُونَ وَلَا جُنُبًا إِلَّا عَابِرِي سَبِيلٍ حَتَّىٰ تَغْتَسِلُوا ۚ
Maksudnya:
Wahai orang-orang yang beriman, janganlah kamu hampiri sembahyang (mengerjakannya) sedang kamu dalam keadaan mabuk, hingga kamu sedar dan mengetahui akan apa yang kamu katakan. Dan janganlah pula (hampiri masjid) sedang kamu dalam keadaan junub (berhadas besar) – kecuali kamu hendak melintas sahaja – hingga kamu mandi bersuci.
Surah al-Nisa’ (43)
Tatacara Mandi Wajib
Sepertimana diriwayatkan oleh Saidatina Aisyah R.Anha, beliau berkata:
أَنَّ النَّبِيَّ صَلَّى اللهُ عَلَيْهِ وَسَلَّمَ: كَانَ إِذَا اغْتَسَلَ مِنَ الجَنَابَةِ، بَدَأَ فَغَسَلَ يَدَيْهِ، ثُمَّ يَتَوَضَّأُ كَمَا يَتَوَضَّأُ لِلصَّلاَةِ، ثُمَّ يُدْخِلُ أَصَابِعَهُ فِي المَاءِ، فَيُخَلِّلُ بِهَا أُصُولَ شَعَرِهِ، ثُمَّ يَصُبُّ عَلَى رَأْسِهِ ثَلاَثَ غُرَفٍ بِيَدَيْهِ، ثُمَّ يُفِيضُ المَاءَ عَلَى جِلْدِهِ كُلِّهِ
Maksudnya:
“Sesungguhnya apabila Nabi SAW mandi junub, Baginda akan memulakannya dengan mencuci kedua-dua tangannya. Kemudian Baginda berwuduk sebagaimana wuduk untuk solat. Seterusnya, Baginda memasukkan jari-jari ke dalam air lalu meratakannya ke kulit rambutnya. Kemudian Baginda menyiramkan air ke atas kepala dengan kedua-dua tangannya sebanyak tiga kali, seterusnya Baginda mengalirkan air ke seluruh kulit tubuhnya.”
Riwayat Bukhari (248)

Berdasarkan hadith di atas, dapat kita fahami:
1)
Rukun mandi wajib ada tiga
:
Niat
 mandi wajib
Niat umum:
نَوَيْتُ رَفْعَ الْحَدَثِ الْأَكْبَرِ للهِ تَعَالَى
Maksudnya: Sahaja aku mengangkat hadas besar kerana Allah Taala.
Menghilangkan kotoran atau najis di badan.
Meratakan air ke seluruh tubuh badan yang zahir.

Berkenaan isu ini, kami telah jawab dalam artikel sebelum ini:
#2094: Tatacara Mandi Wajib[1]
#1507: Hukum Sengaja Tidak Mengulangi Mandi Wajib[2]
Berbalik kepada soalan di atas, kami nyatakan
setiap manusia tidak akan terlepas dari berbuat silap, terutamanya ketika itu, saudara masih kekurangan ilmu dalam hal agama ini.
Sebagaimana sabda Nabi SAW:
 كُلُّ بَنِي آدَمَ خَطَّاءٌ وَخَيْرُ الْخَطَّائِينَ التَّوَّابُونَ
Maksudnya:
Kesemua anak Adam itu melakukan kesilapan, dan sebaik-baik orang yang melakukan kesilapan itu adalah mereka yang bertaubat
.
Riwayat Ibn Majah (4392)
Begitu juga, firman Allah SWT:
عَفَا اللَّهُ عَمَّا سَلَفَ ۚ وَمَنْ عَادَ فَيَنتَقِمُ اللَّهُ مِنْهُ ۗ
Maksudnya:
Allah maafkan apa yang telah lalu; dan sesiapa yang mengulangi (kesalahan itu) maka Allah akan menyeksanya.
Surah al-Ma’idah (95)

Maka, nasihat kami, ulangilah mandi wajib tersebut dan tidak perlu menggantikan solat tersebut
. Oleh itu, dalamilah ilmu agama dengan sebaik mungkin agar perkara sebegini dapat dielakkan, serta syariat Islam dapat dilaksanakan dengan sebaik mungkin.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)

[1]

https://maktabahalbakri.com/2094-tatacara-mandi-wajib/

[2]

https://maktabahalbakri.com/1507-hukum-sengaja-tidak-mengulangi-mandi-wajib/
Bertarikh: 7 September 2023 bersamaan 21 Safar 1445


#2925: Tafsir Ayat 10 Surah al-Munafiqun

Soalan:
Assalamualaikum Dato’ Seri. Boleh tafsirkan kepada kami berkenaan sedekah atau infak ayat 10 daripada surah al-Munafiqun?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
وَأَنفِقُوا مِن مَّا رَزَقْنَاكُم مِّن قَبْلِ أَن يَأْتِيَ أَحَدَكُمُ الْمَوْتُ فَيَقُولَ رَبِّ لَوْلَا أَخَّرْتَنِي إِلَىٰ أَجَلٍ قَرِيبٍ فَأَصَّدَّقَ وَأَكُن مِّنَ الصَّالِحِينَ
Maksudnya:
“Dan belanjakanlah (dermakanlah) sebahagian dari rezeki yang Kami berikan kepada kamu sebelum seseorang dari kamu sampai ajal maut kepadanya, (kalau tidak) maka ia (pada saat itu) akan merayu dengan katanya: ” Wahai Tuhanku! Alangkah baiknya kalau Engkau lambatkan kedatangan ajal matiku – ke suatu masa yang sedikit sahaja lagi, supaya aku dapat bersedekah dan dapat pula aku menjadi dari orang-orang yang soleh.”
(Surah al-Munafiqun: 10)
Al-Tabari berkata: Maksud ayat ini adalah, wahai orang-orang yang beriman kepada-Ku dan Rasul-Ku, infaqkanlah apa yang Kami rezekikan kepada kamu semua sebelum datang kematian pada salah seorang dari kamu, (di mana ketika itu) barulah dia berkata, “Tuhan, tolong undurkan kematianku, supaya aku dapat bersedekah dan menjadi orang yang soleh dengan mengerjakan segala perintah-Mu.” (Lihat
Jami’ al-Bayan
, 25/91)
Syeikh Dr Wahbah al-Zuhaili berkata: ‘فَأَصَّدَّقَ’, yakni supaya hamba dapat bersedekah dengan membayar zakat dan yang lainnya. (Lihat
al-Tafsir al-Munir,
14/593)
Ayat di atas jelas menunjukkan kepada kita betapa mulianya sedekah pada pandangan orang yang berada dalam sakaratul maut. (Lihat
Keajaiban Sedekah
, hlm. 154-155)
Imam Al-Qurtubi menjelaskan dalam kitab tafsirnya,
 Jami’ Al-Bayan
, Surah al-Munafiqun ayat 10 merangkumi beberapa persoalan.
Pertama, perintah menyegerakan zakat atau amal ibadah yang terdapat padanya kekhususan waktu. Zakat atau sedekah wajib merupakan amal yang harus ditunaikan sebelum ajal atau kematiannya.
Kedua, permintaan kembali ke dunia untuk beramal soleh. Imam Tirmizi meriwayatkan dari al-Dhahak bin Muzahim dari Ibnu Abbas berkata, ” Barang siapa yang sudah berkemampuan berzakat atau haji, tetapi tidak menunaikannya, maka ia akan meminta hidup kembali sebelum kematian menghampirinya.
Ketiga, makna ayat tersebut bersifat umum untuk setiap perkara yang wajib. Imam Ibnu Abbas memberikan penjelasan bahawa yang dimaksudkan dengan infaq di dalam surah al-Munafiqun ayat 10 adalah khusus untuk infaq wajib. Termasuk di dalamnya ialah zakat.
Sementara ulama lain memasukan haji dalam mafhum ayat tersebut. Ini kerana, haji juga merupakan sesuatu yang wajib dan mempunyai waktu khusus dalam pelaksanaannya.
Keempat, perintah menunaikan kewajipan sangat ditekankan bagi setiap orang beriman. Imam Ibnu Abbas berkata, perintah menyegerakan kewajipan yang termaktub  dalam ayat ini sangat ditekankan kepada ahli tauhid.
Orang-orang beriman tidak berharap akan hidup kembali. Ini kerana, mereka di alam kubur telah merasakan kenikmatan yang luar biasa. Bagi mereka, kembali ke dunia, sama saja seperti kembali ke alam kehinaan.
Justeru, marilah sama-sama kita mengambil peluang dan masa selagi hayat dikandung badan untuk melakukan kebaikan sebanyak-banyaknya terutamanya sedekah dan infak kerana pahala dan balasannya besar di sisi Allah SWT.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 7 September 2023 bersamaan 21 Safar 1445


#2926: Perang Terakhir yang Diikuti oleh Rasulullah SAW

Soalan:
Assalamualaikum Dato’ Seri. Boleh saya tahu, apakah perang yang terakhir yang diikuti oleh Rasulullah SAW di akhir hayat Baginda?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
كُتِبَ عَلَيْكُمُ الْقِتَالُ وَهُوَ كُرْهٌ لَّكُمْ ۖ وَعَسَىٰ أَن تَكْرَهُوا شَيْئًا وَهُوَ خَيْرٌ لَّكُمْ ۖ وَعَسَىٰ أَن تُحِبُّوا شَيْئًا وَهُوَ شَرٌّ لَّكُمْ ۗ وَاللَّهُ يَعْلَمُ وَأَنتُمْ لَا تَعْلَمُونَ
Maksudnya: “
Kamu diwajibkan berperang (untuk menentang pencerobohan) sedang peperangan itu ialah perkara yang kamu benci; dan boleh jadi kamu benci kepada sesuatu padahal ia baik bagi kamu, dan boleh jadi kamu suka kepada sesuatu padahal ia buruk bagi kamu. Dan (ingatlah), Allah jualah Yang mengetahui (semuanya itu), sedang kamu tidak mengetahuinya.”
(Surah al-Baqarah: 216)
Dalam menjawab persoalan di atas,
perang yang terakhir yang diikuti oleh Rasulullah SAW adalah Perang Tabuk, yang berlaku pada bulan Rejab, tahun 9 H.
Perang ini merupakan peristiwa yang meneguhkan tiang-tiang negara Islam, sekaligus membuka jalan untuk menakluki Syam.
Peperangan Tabuk: Kekuatan Tentera Islam dan Natijah Peperangan
Tentera Islam dalam peperangan ini adalah seramai 30,000 tentera. Sebelum bertolak ke Tabuk, umat Islam berlumba-lumba mengeluarkan biaya melalui harta benda mereka. Uthman bin Affan menyediakan sebanyak 200 ekor unta yang lengkap dengan pelana dan kain lapiknya, di samping wang sebanyak 200 uqiyah (1 uqiyah bersamaan 40 dirham). Ia berlaku di kawasan yang terletak di antara Wadi al-Qura dan al-Syam, utara Hijaz, dan kota ini menghadap ke arah Laut Merah, dan atas sebab ini ia dianggap sebagai titik pertemuan antara Semenanjung Arab dan Rom. Ia berasal dari daerah Quda‘ah, yang berada di bawah pemerintahan orang Rom pada masa itu.
Perang ini tercetus sebagai suatu tindak balas terhadap orang Rom dan kaum musyrikin Arab yang ingin menghapuskan kekuatan Islam di bawah pimpinan Rasulullah SAW, yang mana selepas pembukaan kota Makkah ia dianggap sebagai ancaman besar buat penganut ajaran paganisme (penyembahan berhala) dan syirik di seluruh dunia. Sekalipun begitu, tujuan utama pasukan ini dihantar adalah untuk menyeru orang-orang musyrikin kepada agama Allah dan sebagai membenarkan firman Allah SWT:
يَا أَيُّهَا الَّذِينَ آمَنُوا قَاتِلُوا الَّذِينَ يَلُونَكُم مِّنَ الْكُفَّارِ وَلْيَجِدُوا فِيكُمْ غِلْظَةً ۚ وَاعْلَمُوا أَنَّ اللَّهَ مَعَ الْمُتَّقِينَ
Maksudnya:
“Wahai orang-orang yang beriman! Perangilah orang-orang kafir musyrik yang berdekatan dengan kamu; dan biarlah mereka merasai sikap kekerasan (serta ketabahan hati) yang ada pada kamu; dan ketahuilah sesungguhnya Allah beserta orang-orang yang bertaqwa (dengan memberikan pertolonganNya).”
(Surah al-Taubah: 123)
Apabila Nabi SAW sampai ke wilayah Tabuk, Baginda mendapati bahawa tentera Rom telah melarikan diri kerana takut kepada tentera Islam. Kemudian Baginda berbincang dengan para sahabatnya mengenai menyeberangi sempadan Syam. Lalu Umar bin al-Khattab R.A mencadangkan agar tentera Islam kembali ke Madinah kerana berperang di negeri Rom adalah sangat sukar, apatah lagi bilangan tentera mereka juga sangat ramai iaitu hampir dua ratus setengah ribu. Bukan itu sahaja, mereka juga boleh menjadikan kota-kota mereka sebagai kubu pertahanan, sekali gus membuatkan memerangi mereka di sana adalah lebih sukar berbanding peperangan di padang pasir. (Lihat
al-Syura Faridhah Islamiyyah
 oleh Ali al-Salabi
, hlm. 33).
Justeru, dalam peperangan Tabuk ini telah mendatangkan beberapa natijah iaitu:
Tentera Muslimin telah memperoleh kemenangan tanpa tercetusnya perlawanan kerana musuh-musuh mereka telah melarikan diri ke arah utara dan mengosongkan medan perang, termasuklah juga daripadanya Dumah al-Jundal dan Imarah Ailah (yang berada di bahagian atas teluk al-‘Aqabah). Mereka telah membuat perjanjian dengan Rasulullah SAW untuk tunduk di bawah kerajaan Islam.
Akibat daripada peperangan itu juga, martabat atau kewibawaan orang Rom telah jatuh atau tercalar di Semenanjung Tanah Arab. Hal ini kerana dahulunya mereka terkenal sebagai pasukan yang kuat dan tidak dapat dikalahkan.
Peneguhan kekuatan negara Islam dan penyatuan Semenanjung Tanah Arab di bawah pemerintahan Rasulullah, di samping kabilah-kabilah bersegera untuk mengisytiharkan keislaman mereka terutamanya selepas Islam sampai di sempadan negeri Rom. Seterusnya terhasillah perjanjian-perjanjian damai seperti perjanjian damai bersama Najran di Selatan di mana mereka perlu membayar jizyah kepada kerajaan Islam. Oleh sebab itu, tahun ke-9 Hijrah dinamakan sebagai tahun delegasi, kerana ramai kabilah datang untuk mengumumkan keislaman mereka.
Peperangan Tabuk juga adalah permulaan kepada penaklukan Syam, yang bermula dengan perintah Nabi untuk menghantar tentera Usamah ke negeri Syam, dan wasiat atau perintah Nabi tersebut telah dilaksanakan semasa pemerintahan Khalifah Abu Bakar al-Siddiq. (Lihat
Garis Masa Hayat al-Rasul SAW,
hlm. 52-54)
Dr. Mahdi Rizqullah Ahmad dalam bukunya
al-Sirah al-Nabawiyyah
menyebut: “Peperangan (Tabuk) ini telah mengukuhkan kekuasaan Islam di utara Semenanjung Arab, sekaligus membuka jalan untuk menakluki Syam yang sebenarnya juga sudah dipersiapkan oleh Rasulullah SAW dengan menyiapkan tentera Usamah sebelum Baginda wafat. Perancangan Baginda tersebut itu kemudian dilaksanakan oleh Abu Bakar R.A, lalu diteruskan dengan pasukan-pasukan penakluk lain yang tersebar di negeri-negeri Syam dan Iraq.” (Lihat
al-Sirah al-Nabawiyyah,
hlm. 236)
Penutup
Semoga Allah SWT kurniakan kepada kita cintakan Rasulullah SAW dan cuba mengikut jejak langkahnya hingga ke hari Akhirat. Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 7 September 2023 bersamaan 21 Safar 1445


#2927: Dosa Sesama Manusia

Soalan:
Assalamualaikum,Datuk Dr.Zulkifli.Saya ingin bertanya sekiranya seorang pencuri telah mencuri harta orang lain, yang menyebabkan kesusahan kepada mangsa lalu pencuri itu bertaubat kepada Allah, adakah dosa pencuri itu dimaafkan walaupun tanpa bertemu dan meminta maaf dengan mangsa? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَلَا تَأْكُلُوا أَمْوَالَكُم بَيْنَكُم بِالْبَاطِلِ وَتُدْلُوا بِهَا إِلَى الْحُكَّامِ لِتَأْكُلُوا فَرِيقًا مِّنْ أَمْوَالِ النَّاسِ بِالْإِثْمِ وَأَنتُمْ تَعْلَمُونَ
Maksudnya
:
“Dan janganlah kamu makan (atau mengambil) harta (orang-orang lain) di antara kamu dengan jalan yang salah, dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian dari harta manusia dengan (berbuat) dosa, padahal kamu mengetahui (salahnya).
(Surah al-Baqarah : 188)
Al-Sa’di menyatakan : Allah melarang hamba-hamba yang  beriman memakan harta sesama mereka secara zalim.Memakan harta secara batil iaitu memakan harta itu dengan cara penindasan dan pencurian, serta mengambilnya melalui perjudian dan keuntungan yang haram.” (Lihat
Taisir al-Karim al-Rahman Fi Tafsir Kalam al-Manan
,hlm. 175)
Diriwayatkan daripada Abu Hurairah R.A bahawa Rasulullah SAW bersabda:
كُلُّ الْمُسْلِمِ عَلَى الْمُسْلِمِ حَرَامٌ، دَمُهُ، وَمَالُهُ، وَعِرْضُهُ
Maksudnya
:
“Hak setiap muslim ke atas muslim yang lain adalah haram (baginya mencerobohi) maruahnya, hartanya dan darahnya.”
Riwayat Muslim (2564)
Hadis ini menunjukkan kewajipan seseorang muslim terhadap saudaranya yang lain, iaitu haram ke atasnya untuk menumpahkan darah saudara muslim yang lain dan mencerobohi hartanya seperti mencuri atau merompak atau menipu dalam urusan jual beli.( Lihat
al-Adab al-Nabawi
, 1/137)
Menjawab bagi persoalan di atas kami katakan sesiapa yang melakukan kezaliman terhadap orang lain maka dia telah menanggung dosa dan dengan perbuatan itu akan dikenakan azab oleh Allah SWT di akhirat kelak. Hal yang demikian sebagaimana yang telah disebutkan dalam firman Allah SWT:
 إِنَّمَا السَّبِيلُ عَلَى الَّذِينَ يَظْلِمُونَ النَّاسَ وَيَبْغُونَ فِي الْأَرْضِ بِغَيْرِ الْحَقِّ ۚ أُولَٰئِكَ لَهُمْ عَذَابٌ أَلِيمٌ
Maksudnya
:
Sesungguhnya jalan (untuk menyalahkan) hanyalah terhadap orang-orang yang melakukan kezaliman kepada manusia dan bermaharajalela di muka bumi dengan tiada sebarang alasan yang benar. Mereka itulah orang-orang yang beroleh azab seksa yang tidak berperi sakitnya.
(Surah al-Syura: 42)
Namun sebaik-baik pendosa adalah orang yang bertaubat dan menyesali atas setiap yang telah dilakukannya. Sesungguhnya Allah SWT adalah penerima taubat dan amat menyukai orang yang bertaubat serta menyucikan diri dari segala dosa.
Firman Allah SWT:
يَا أَيُّهَا الَّذِينَ آمَنُوا تُوبُوا إِلَى اللَّهِ تَوْبَةً نَّصُوحًا عَسَىٰ رَبُّكُمْ أَن يُكَفِّرَ عَنكُمْ سَيِّئَاتِكُمْ وَيُدْخِلَكُمْ جَنَّاتٍ تَجْرِي مِن تَحْتِهَا الْأَنْهَارُ
Maksudnya
:

“Wahai orang-orang yang beriman! Bertaubatlah kamu kepada Allah dengan ” Taubat Nasuha”, mudah-mudahan Tuhan kamu akan menghapuskan kesalahan-kesalahan kamu dan memasukkan kamu ke dalam Syurga yang mengalir di bawahnya beberapa sungai,”
(Surah al-Tahrim :8)
Al-Tabari ketika mefasirkan ayat ini beliau menyatakan : “Kembalilah dari dosa-dosamu kepada mentaati Allah dan mencari keredhaan-Nya dengan taubat nasuha dengan kembali ke arah ketaatan dan tidak sekali-kali kembali ke arah maksiat.”(Lihat
Jami’ al-Bayan
,23/105)
Diriwayatkan daripada Anas bin Malik, katanya: Aku pernah mendengar Rasulullah SAW bersabda:
” قَالَ اللَّهُ تَبَارَكَ وَتَعَالَى: يَا ابْنَ آدَمَ إِنَّكَ مَا دَعَوْتَنِي وَرَجَوْتَنِي غَفَرْتُ لَكَ عَلَى مَا كَانَ فِيكَ وَلَا أُبَالِي، يَا ابْنَ آدَمَ لَوْ بَلَغَتْ ذُنُوبُكَ عَنَانَ السَّمَاءِ ثُمَّ اسْتَغْفَرْتَنِي غَفَرْتُ لَكَ، وَلَا أُبَالِي، يَا ابْنَ آدَمَ إِنَّكَ لَوْ أَتَيْتَنِي بِقُرَابِ الأَرْضِ خَطَايَا ثُمَّ لَقِيتَنِي لَا تُشْرِكُ بِي شَيْئًا لَأَتَيْتُكَ بِقُرَابِهَا مَغْفِرَةً “
Maksudnya
:
Firman Allah SWT: “Wahai anak Adam! Sekiranya engkau berdoa dan mengharap kepada-Ku, nescaya aku akan mengampunimu, dan aku tidak peduli. Wahai anak Adam! Sekiranya dosamu banyak sehingga memenuhi setinggi langit kemudian engkau memohon ampun kepada-Ku nescaya aku akan mengampunimu, dan aku tidak peduli. Wahai anak Adam, sekiranya engkau datang kepada dengan dosa yang hampir-hampir memenuhi bumi kemudian bertemu dengan-Ku tanpa mensyirikkan Aku dengan apa-apa pun nescaya Aku akan mendatangmu dengan memberikan keampunan yang sama keluasannya seperti bumi.”
Riwayat al-Tirmizi (3540)
Ibn Daqiq al-‘Id berkata, hadis ini adalah satu khabar gembira yang agung, kelembutan, kemuliaan yang agung, serta kelebihan, ihsan, keampunan, rahmat dan penghargaan yang tidak terkira [daripada Allah SWT]. (Lihat
Syarh al-Arba’in al-Nawawiyyah
, hlm. 137)
Dalam isu sebagaimana yang dijelaskan di atas kami katakan “Jika dosa itu berkaitan dengan hak-hak sesama manusia, maka hendaklah  membebaskan dirinya daripada dosa tersebut di dunia dengan mengembalikan hak tersebut kepadanya, atau memohon pengampunan daripadanya.
Diriwayatkan darpada Abu Hurairah R.A bahawa Rasulullah SAW bersabda:
مَنْ كَانَتْ لَهُ مَظْلَمَةٌ لِأَخِيهِ مِنْ عِرْضِهِ أَوْ شَيْءٍ ، فَلْيَتَحَلَّلْهُ مِنْهُ اليَوْمَ ، قَبْلَ أَنْ لاَ يَكُونَ دِينَارٌ وَلاَ دِرْهَمٌ ، إِنْ كَانَ لَهُ عَمَلٌ صَالِحٌ أُخِذَ مِنْهُ بِقَدْرِ مَظْلَمَتِهِ ، وَإِنْ لَمْ تَكُنْ لَهُ حَسَنَاتٌ أُخِذَ مِنْ سَيِّئَاتِ صَاحِبِهِ فَحُمِلَ عَلَيْهِ
Maksudnya
: “
Barangsiapa yang memiliki kezaliman terhadap saudaranya, hendaklah ia segera minta dihalalkan. Sebab dinar dan dirham (di hari kiamat kelak) tidak akan memberinya manfaat. Kezaliman seseorang akan dibalas dengan cara kebaikannya yang diberikan kepada saudaranya (yang terzalimi), sehingga bilamana ia tidak memiliki kebaikan lagi, keburukan saudaranya (yang terzalimi) akan diambil dan dipikulkan kepadanya.”
Riwayat Bukhari (2449)
al-Qurtubi menyatakan: Jika sesuatu dosa itu berkaitan dengan sesama manusia,maka tidak sah taubat darinya melainkan hak orang yang dizalimi itu dikembalikan sekiranya dia mampu untuk mengembalikannya. Jika dia tidak mampu maka hendaklah dia berazam untuk mengembalikannya bila sudah mampu. (Lihat
al-Jami’ li Ahkam al-Quran
,18/199)
ـJusteru kami katakan, dosa sesama manusia tidak terlepas melainkan dengan memohon maaf kepadanya dan mengembalikan semula hak-hak yang telah diambil daripadanya secara batil kepadanya sekiranya dia masih hidup. Namun sekiranya dia telah meninggal dunia hendaklah dikembalikan kepada ahli warisnya.
Semoga Allah memberikan kita kefahaman yang jelas dalam melaksanakan segala titah perintahnya dan kami akhiri dengan doa:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya
:
“Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”
Wallahua’lam
Bertarikh: 7 September 2023 bersamaan 21 Safar 1445


#2928: Tafsir Ayat 261-262 Surah al-Baqarah

Soalan:
Assalamualaikum Dato’ Seri. Boleh tafsirkan kepada kami berkenaan ayat 261-262 surah al-Baqarah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
مَّثَلُ الَّذِينَ يُنفِقُونَ أَمْوَالَهُمْ فِي سَبِيلِ اللَّـهِ كَمَثَلِ حَبَّةٍ أَنبَتَتْ سَبْعَ سَنَابِلَ فِي كُلِّ سُنبُلَةٍ مِّائَةُ حَبَّةٍ ۗ وَاللَّـهُ يُضَاعِفُ لِمَن يَشَاءُ ۗ وَاللَّـهُ وَاسِعٌ عَلِيمٌ ﴿٢٦١﴾ الَّذِينَ يُنفِقُونَ أَمْوَالَهُمْ فِي سَبِيلِ اللَّـهِ ثُمَّ لَا يُتْبِعُونَ مَا أَنفَقُوا مَنًّا وَلَا أَذًى ۙ لَّهُمْ أَجْرُهُمْ عِندَ رَبِّهِمْ وَلَا خَوْفٌ عَلَيْهِمْ وَلَا هُمْ يَحْزَنُونَ
Maksudnya:
“Bandingan (derma) orang-orang yang membelanjakan hartanya pada jalan Allah, ialah sama seperti sebiji benih yang tumbuh menerbitkan tujuh tangkai tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendaki-Nya, dan Allah Maha Luas (rahmat) kurnia-Nya, lagi meliputi ilmu pengetahuan-Nya. Orang-orang yang membelanjakan hartanya pada jalan (agama) Allah, kemudian mereka tidak mengiringi apa yang mereka belanjakan itu dengan perkataan membangkit-bangkit (pemberiannya), dan tidak pula menyinggung atau menyakiti (pihak yang diberi), mereka beroleh pahala di sisi Tuhan mereka, dan tidak ada kebimbangan (dari berlakunya kejadian yang tidak baik) terhadap mereka, dan mereka pula tidak akan berdukacita.”
(Surah al-Baqarah: 261-262)
Ibn Kathir berkata: Ini merupakan perumpamaan yang diberikan Allah mengenai gandaan pahala untuk orang yang bernafkah hartanya pada jalan Allah kerana mencari keredaan-Nya. (Lihat
Tafsir al-Quran al-‘Azim,
1/526)
Al-Imam al-Nasafi berkata: “Allah membuktikan kekuasaannya dalam menghidupkan yang mati seterusnya Allah menggesa supaya menginfak pada jalan Allah kerana pahalanya yang amat besar.”

(Lihat
Madarik al-Tanzil wa Haqa’iq al-Ta’wil
, 1/216)
Syeikh al-Maraghi berkata: Ringkasnya orang yang mendermakan hartanya demi mencari keredaan Ilahi dan meninggikan agama-Nya adalah ibarat sebutir biji yang baik ditanam di tanah yang subur. Lalu ia tumbuh dengan subur serta menumbuhkan hasil tujuh ratus kali ganda. Antara yang dapat kita iktibarkan daripada ayat di atas juga ialah, Allah SWT akan mengurniakan tambahan tanpa had kepada orang yang bersedekah pada jalan-Nya. (Lihat
Tafsir al-Maraghi
, 2/601)
Sayyid Qutb berkata: Al-Quran mengajak hati nurani manusia berkorban dan memberi, kerana (pada hakikatnya) dia tidak memberi, tetapi mengambil dan ia tidak berkurang tetapi bertambah. Kemudian rasa ingin memberi dirangsangkan lagi dengan pemandangan tanaman yang banyak memberikan hasil itu. Sesungguhnya Allah memberi ganjaran yang berlipat ganda kepada sesiapa yang dikehendaki-Nya, iaitu ganjaran yang berlipat ganda, yang tidak terhingga dan tidak terkira. Allah melipatgandakan rezekinya yang tiada sesiapa pun mengetahui batasnya dan melipatgandakan rahmat-Nya yang tiada sesiapa mengetahui batas sempadannya.” (Lihat
Fi Zilal al-Quran,
2/103-104)
Justeru, marilah sama-sama kita mengambil peluang dan masa selagi hayat dikandung badan untuk melakukan kebaikan sebanyak-banyaknya terutamanya sedekah dan infak kerana pahala dan balasannya besar di sisi Allah SWT.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 7 September 2023 bersamaan 21 Safar 1445


#2929: Guna Kasut yang Mengandungi Darah Manusia

Soalan:
Assalamualaikum Dato’ Seri. Saya ingin bertanya, apakah hukum menggunakan kasut yang mengandungi darah manusia sepertimana yang berlaku di dalam isu kasut Lil Nas? Segala perhatian dan kerjasama serta jawapan daripada pihak tuan saya dahulukan dengan ucapan terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mengambil maklum berkenaan isu kasut Lil Nas X ini melalui portal berita. Kami tidak mahu mengulas lanjut mengenai perkara itu di sini kerana ia bukanlah persoalan yang diajukan di sini. Namun, secara ringkasnya, seorang rapper, Lil Nas X mencetuskan kontroversi apabila dia melancarkan kasut edisi khasnya yang diberi nama Kasut Syaitan atau
Satan Shoes
. Rapper itu mengaku menamakan kasut yang dihasilkan kolaborasi bersama jenama dari New York, MSCHF itu dengan model Nike Air Max 97 juga mengandungi titisan darah manusia yang bercampur dengan bahan lain. Kasut ini direka dalam warna merah dan hitam. Selain mengandungi titisan darah, kasut tersebut juga mempunyai lambang pentagram. Ini adalah sebagaimana disebut oleh Pengarah Kreatif MSCHF, Kevin Wiesner: “Kasut ini dijual dengan harga $1,018 (RM4,200) sepasang, mengikut muka surat dalam kitab Bible, 10:18 yang berbunyi: Saya melihat syaitan jatuh dari syurga. Terdapat setitis darah manusia di dalamnya.”
[1]
Walau bagaimanapun, dilaporkan Nike memfailkan tuntutan saman ke atas syarikat MSCHF kerana mengeluarkan rekaan kasut kontroversi,
Satan Shoes
 yang didakwa melanggar cap dagangan. Jenama kasut sukan antarabangsa itu dalam tuntutan samannya di Mahkamah Daerah Amerika Syarikat bagi Daerah Timur New York berkata, pelancaran kasut tersebut tidak pernah mendapat kelulusan atau keizinan daripada pihaknya. Malahan, setelah dilancarkan, sudah pun terdapat kekeliruan apabila ada pengguna yang ingin memboikot Nike kerana meluluskan dan memberi keizinan untuk mengeluarkan rekaan tersebut. Susulan itu, Nike menuntut pihak mahkamah untuk menghentikan MSCHF daripada menjual kasut tersebut serta menghalang syarikat itu daripada menggunakan tanda rekaan popularnya, Swoosh.
[2]
Kenajisan Darah Manusia
Sebelum kami menjawab soalan yang diajukan, sebagaimana yang kita ketahui, darah merah yang mengalir termasuklah darah manusia dihukumkan sebagai najis dan haram untuk dimakan disebabkan oleh kenajisan darah tersebut. Firman Allah SWT:
إِنَّمَا حَرَّمَ عَلَيْكُمُ الْمَيْتَةَ وَالدَّمَ وَلَحْمَ الْخِنزِيرِ
Maksudnya:

“Sesungguhnya Allah SWT mengharamkan kepada kamu memakan bangkai,
dan darah
, dan daging babi, dan binatang-binatang yang disembelih tidak kerana Allah.”
(Surah al-Baqarah: 173)
Syeikh al-Sa’di menyebutkan bahawa larangan memakan bangkai kerana ia adalah buruk lagi memudaratkan dan kebiasaannya juga ia mati (menjadi bangkai) disebabkan oleh penyakit. Maka, semakin bertambah lagi kemudaratannya. Syarak mengecualikan daripada keumuman larangan bangkai ini, bangkai belalang dan ikan serta haiwan laut kerana ia adalah halal lagi baik. Manakala darah yang dimaksudkan di sini ialah
darah yang mengalir
 sebagaimana yang disebutkan dalam ayat yang lain. (Lihat
Tafsir al-Sa‘di,
 1/81).
Firman Allah SWT:
أَوْ دَمًا مَّسْفُوحًا
Maksudnya:
 “
atau darah yang mengalir
.”
(Surah al-An‘am: 145)
Inilah juga pendapat Ibn Abbas dan Sa‘id bin Jubair. (Lihat
Tafsir al-Quran al-‘Azim
, 2/8;
Mughni al-Muhtaj
, 1/112;
Majmu‘ al-Fatawa
, 21/17).
Selain itu, di antara dalil yang menunjukkan kepada kenajisan darah (yang mengalir) ialah kita diperintahkan untuk mencucinya. Ini sebagaimana riwayat daripada daripada Asma’, katanya:
جَاءَتِ امْرَأَةٌ إِلَى النَّبِيِّ صَلَّى اللهُ عَلَيْهِ وَسَلَّمَ فَقَالَتْ: أَرَأَيْتَ إِحْدَانَا تَحِيضُ فِي الثَّوْبِ، كَيْفَ تَصْنَعُ؟ قَالَ: تَحُتُّهُ، ثُمَّ تَقْرُصُهُ بِالمَاءِ، وَتَنْضَحُهُ، وَتُصَلِّي فِيهِ
Maksudnya:
 “
Seorang perempuan datang kepada Rasulullah SAW lalu bertanya: ‘Bagaimanakah pendapat tuan jika salah seorang daripada kami, kainnya terkena darah haid, apakah yang harus dia lakukan?’ Rasulullah SAW menjawab: ‘Hendaklah dia menyental (kain yang terkena darah itu), kemudian menggores dengan kukunya dengan air, dan merenjisnya dengan air, setelah itu bolehlah dia menunaikan solat dengannya.’
”
Riwayat al-Bukhari (227)
Selain itu, para fuqaha telah bersepakat mengenai pengharaman darah (yang mengalir) dan juga kenajisannya. (Lihat
al-Hidayah Syarh Bidayah al-Mubtadi
, 1/34-35;
Mawahib al-Jalil
, 3/234;
Mughni al-Muhtaj
, 1/112;
al-Mughni
, 11/65;
al-Jami‘ li Ahkam al-Quran
, 2/220-221).
[3]
Kasut yang Mengandungi Darah Manusia
Dalam menjawab soalan di atas, kami bahaskannya kepada beberapa bahagian perbincangan.
Pertamanya
, perbincangan mengenai memakai atau menggunakan kasut tersebut. Secara umumnya, kita dituntut untuk menjauhi apa-apa perkara yang bernajis dan kotor kerana ia bertentangan dengan tabiat semula jadi manusia yang sukakan kebersihan. Sebagaimana yang kami telah jelaskan di atas, darah manusia termasuk dalam perkara yang dianggap najis dan kotor.
Namun, jika seseorang itu tetap memakai atau menggunakannya, maka hukumnya adalah makruh.  Ini adalah sebagaimana yang dinyatakan oleh Imam al-Nawawi tentang penggunaan tulang gajah bahawa para ashab kami (ulama mazhab Syafi‘i) berpendapat, makruh menggunakannya (tulang/gading gajah) pada sesuatu yang kering kerana bersentuhan dengan najis, dan ia tidaklah haram kerana sesuatu yang kering itu tidak akan menjadi najis dengan sebab bersentuhan dengannya (yang juga dalam keadaan kering). Sekiranya seseorang membuat sikat daripada tulang gajah, lalu menggunakannya pada kepalanya (rambutnya) atau janggutnya, jika salah satunya dalam keadaan basah (iaitu sikat atau rambut dan janggut), maka rambutnya turut ternajis (disebabkan bersentuhan dengan sikat itu). Jika tidak basah salah satunya, maka rambutnya tidak ternajis. Akan tetapi hukumnya adalah makruh dan tidaklah haram. (Lihat
al-Majmu‘ Syarh al-Muhazzab
, 1/243).
Begitu juga kasut itu tidak boleh dipakai ketika mendirikan solat sehinggalah darah yang terkandung di dalamnya dihilangkan atau dibersihkan kerana termasuk dalam salah satu syarat sah solat adalah suci daripada najis pada badan, pakaian dan tempat solat.
Sekalipun begitu, ada sebahagian ulama melarang daripada memakai pakaian bernajis tanpa sebarang keperluan kerana dikhuatiri ia akan turut mencemarkan bahagian badannya yang bersih atau seumpamanya. Ini adalah sebagaimana disebutkan oleh Ibn Hajar al-Haitami bahawa sebagaimana diwajibkan menurut aurat di luar solat, begitulah juga diharamkan daripada memakai sesuatu yang bernajis sekalipun sedikit. (Lihat
al-Fatawa al-Fiqhiyyah al-Kubra
, 2/127).
Keduanya
, perbincangan mengenai jual beli kasut itu kerana ia melibatkan darah manusia yang terkandung di dalamnya. Pada asasnya,
 tidak ada khilaf dalam kalangan ulama bahawa jual beli darah adalah haram dan dilarang.
 Hal ini kerana Allah SWT apabila mengharamkan sesuatu, Dia turut mengharamkan hasil jualannya, perniagaan yang mengandunginya dan membantu hal-hal yang melibatkannya. Maka, Allah SWT telah mengharamkan darah, maka diharamkan juga berjual beli dengannya.
Terdapat riwayat daripada Jabir bin Abdullah R.Anhuma bahawasanya beliau mendengar Rasulullah SAW bersabda ketika berada di Makkah pada tahun pembukaan kota Makkah:
إِنَّ اللَّهَ وَرَسُولَهُ حَرَّمَ بَيْعَ الخَمْرِ، وَالمَيْتَةِ وَالخِنْزِيرِ وَالأَصْنَامِ. فَقِيلَ: يَا رَسُولَ اللَّهِ، أَرَأَيْتَ شُحُومَ المَيْتَةِ، فَإِنَّهَا يُطْلَى بِهَا السُّفُنُ، وَيُدْهَنُ بِهَا الجُلُودُ، وَيَسْتَصْبِحُ بِهَا النَّاسُ؟ فَقَالَ: لاَ، هُوَ حَرَامٌ. ثُمَّ قَالَ رَسُولُ اللَّهِ صَلَّى اللهُ عَلَيْهِ وَسَلَّمَ عِنْدَ ذَلِكَ: قَاتَلَ اللَّهُ اليَهُودَ إِنَّ اللَّهَ لَمَّا حَرَّمَ شُحُومَهَا جَمَلُوهُ، ثُمَّ بَاعُوهُ، فَأَكَلُوا ثَمَنَهُ.
Maksudnya:
 “
Sesungguhnya Allah dan Rasul-Nya telah mengharamkan jual beli arak, bangkai, babi dan patung-patung berhala. Ditanyakan (oleh seseorang): ‘Wahai Rasulullah! Bagaimana pendapatmu dengan lemak bangkai, sesungguhnya ia digunakan untuk mengecat perahu, meminyakkan kulit dan dijadikan lampu oleh orang ramai?’ Nabi SAW bersabda: ‘Tidak boleh, itu adalah haram.’ Kemudian Rasulullah SAW bersabda saat itu juga: ‘Semoga Allah memerangi (melaknat) orang-orang Yahudi. Sesungguhnya Allah mengharamkan lemak bangkai, tetapi mereka mencairkannya, kemudian menjualnya, lalu memakan daripada hasil jualannya.’
”
Riwayat al-Bukhari (2236)
Begitu juga dalam
al-Fiqh al-Manhaji
 (6/16), dinyatakan bahawa di antara syarat barangan yang dijual mestilah dalam bentuk harta yang bernilai menurut syarak. Syarat ini ditetapkan bagi barangan jualan dan bayaran yang ditetapkan. Berdasarkan syarat ini, segala barangan yang dikategorikan sebagai najis dan haram oleh syara’ tidak sah diperniagakan.  Dengan itu,
barangan seperti arak, bangkai, darah, najis dan anjing adalah tidak sah
untuk dijadikan sebagai barangan jualan dan bayaran. Dalilnya adalah sebagaimana riwayat Jabir bin Abdullah di atas.
Dinyatakan dalam
Fatawa al-Lajnah al-Da’imah
bahawa tidak boleh menjual darah. Hal ini adalah sebagaimana hadith Abu Juhaifah di mana beliau telah membeli seorang hamba tukang bekam, lalu beliau memerintahkan peralatan-peralatan bekam dipecahkan. Maka beliau ditanya berkenaan perkara tersebut. Beliau menjawab:
إِنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ نَهَى عَنْ ثَمَنِ الدَّمِ
Maksudnya
: “
Sesungguhnya Rasulullah SAW melarang daripada hasil jualan darah
.”
Riwayat al-Bukhari (2086)
[4]
Menurut al-Hafiz dalam
 al-Fath
 bahawa yang dimaksudkan adalah haramnya menjual darah sebagaimana diharamkan menjual bangkai dan khinzir. Ia adalah haram secara ijma‘ (kesepakatan para ulama). Dalam erti kata lain, haram menjual darah dan menerima bayarannya. (Lihat
Fatawa al-Lajnah al-Da’imah li al-Buhuth al-‘Ilmiyyah wa al-Ifta’
, 13/71).
Begitu juga dinyatakan dalam
al-Mausu‘ah al-Fiqhiyyah
bahawa jual beli darah yang mengalir adalah haram dan tidak sah. Ini berdasarkan firman Allah SWT:
أَوْ دَمًا مَّسْفُوحًا
Maksudnya:
 “
atau darah yang mengalir
.”
(Surah al-An‘am: 145)
Malah, Ibn al-Munzir dan al-Syaukani secara jelas menyatakan secara ijma‘ (kesepakatan para ulama) atas haramnya menjual darah tersebut. (Lihat
al-Mausu‘ah al-Fiqhiyyah al-Kuwaitiyyah
, 9/148).
Ketiganya
, perbincangan mengenai penggayaan dan penyerupaan dengan gaya hidup orang bukan Islam, orang fasiq atau syiar agama lain. Kita diperintahkan menjauhi apa-apa penggayaan dan penyerupaan yang boleh mengundang tohmahan kepada dirinya sendiri sebagai orang Islam seperti pemakaian pakaian dan tingkah laku yang jelas menyerupai gaya hidup orang bukan Islam, orang fasiq atau syiar agama lain. Hal ini kerana sedangkan agama Islam menuntut penganutnya agar berbeza dengan mereka. Perkara ini adalah sebagaimana riwayat daripada Ibn Umar R.Anhuma, Rasulullah SAW bersabda:
مَنْ تَشَبَّهَ بِقَوْمٍ فَهُوَ مِنْهُمْ
Maksudnya:
 “
Sesiapa yang menyerupai sesuatu kaum, maka dia termasuk dalam kalangan mereka.
”
Riwayat Abu Daud (4031)
Al-San‘ani menjelaskan, maknanya ialah sesiapa yang menyerupai atau meniru orang fasiq, orang kafir, atau pembuat bidaah, maka dia termasuk dalam kalangan mereka — yakni sama seperti mereka. Dalam erti kata lain, dia meniru apa yang khusus bagi mereka seperti pakaian, tunggangan atau gerak-geri mereka. (Lihat
Subul al-Salam
, 4/175).
Selain itu juga, ingatlah sebagai seorang Muslim, kita turut diperintahkan untuk menjauhi segala perkara yang boleh mendatangkan tohmahan, persepsi negatif dan fitnah, sama ada kepada diri kita sendiri sebagai seorang individu Muslim atau kepada agama Islam yang kita anuti sehingga memberi persepsi buruk dan menjatuhkan atau merendahkan martabatnya. Maka, sebelum melakukan sesuatu atau apa-apa perkara fikirkan terlebih dahulu kesannya buat diri, keluarga dan agama. Hal ini juga selari dengan kaedah yang menyebutkan:
اتَّقُوا مَواضِعِ التُّهَمِ
Maksudnya
: “
Berhati-hatilah kamu dengan ruang-ruang tohmahan
.”
Begitu juga Umar R.A pernah berkata:
مَنْ سَلَكَ مَسَالِكَ التُّهَمِ اتُّهِمَ
Maksudnya:
 “
Sesiapa yang menempuhi laluan-laluan tohmahan, dia akan ditohmah
.” (Mulla Ali al-Qari menyebutkan, ia diriwayatkan oleh al-Khara’iti dalam
Makarim al-Akhlaq
 daripada Umar secara mauquf dengan lafaz).
[5]
Kesimpulannya
Oleh itu, berdasarkan kepada perbincangan dan perbahasan di atas, kami berpendapat bahawa semata-mata memakai kasut yang mengandungi darah manusia atau najis-najis yang lain secara umumnya tidaklah dilarang secara qat‘i tetapi hukumnya adalah makruh. Akan tetapi menjauhi daripada memakainya adalah lebih baik, selari dengan sifat tabiat semula jadi manusia yang sukakan kebersihan dan membenci benda-benda yang kotor.
Sekalipun begitu, pemakaian kasut yang direka dengan bentuk atau rekaan tertentu yang jelas menyerupai syiar agama lain atau syiar yang bertentangan dengan agama Islam, ditambah lagi dengan pengakuan perekanya bahawa diletakkan dalam kasut itu titis darah manusia, di samping lambang yang dikaitkan dengan syaitan, maka kami berpendapat bahawa memakai kasut tersebut adalah diharamkan dan hendaklah dijauhi.
Apatah jual beli kasut tersebut (yang mengandungi darah manusia) adalah tidak sah sebagaimana yang kami telah bahaskan di atas. Ditambah lagi, Lil Nas X dikaitkan dengan menyokong budaya songsang dan lagu-lagunya juga dilihat seolah-olah memuja syaitan. Maka, dengan memakai kasut tersebut secara tidak langsung seolah-olah telah menyokong perkara tersebut. Firman Allah SWT:
وَلَا تَعَاوَنُوا عَلَى الْإِثْمِ وَالْعُدْوَانِ
Maksudnya:
 “
Dan janganlah kamu saling membantu dalam perkara dosa dan permusuhan
.”
(Surah al-Ma’idah: 2)
Ibn Kathir ketika menafsirkan ayat di atas menyebutkan, Allah SWT melarang kamu daripada saling membantu dalam perkara yang batil, dan (juga melarang) daripada tolong-menolong dalam perkara-perkara dosa dan perkara yang diharamkan. Menurut Ibn Jarir, dosa itu adalah meninggalkan sesuatu yang Allah SWT perintahkan untuk dia lakukan. Manakala maksud
al-‘udwan
 adalah melampaui batasan Allah di dalam agama, dan melampaui apa yang Allah SWT telah fardhukan ke atas diri kita. (Lihat
Tafsir al-Quran al-‘Azim,
3/7).
Selain itu, terdapat satu kaedah yang turut menjelaskan perkara ini, iaitu:
إِعَانَةُ الـمَعْصِيَةِ مَعْصِيَةٌ
Maksudnya:
 “
Membantu ke arah maksiat itu merupakan suatu maksiat
.” (Lihat
Ma‘lamah Zayed li al-Qawa‘id al-Fiqhiyyah wa al-Usuliyyah
, no.666).
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya:
“Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”
[1]
 Lihat
https://gempak.com/berita-terkini/rapper-lil-nas-x-jual-kasut-mengandungi-darah-manusia-diberi-nama-kasut-syaitan-48488
. Diakses pada 24 Ogos 2023.
[2]
 Lihat
https://www.kosmo.com.my/2021/03/30/nike-nafi-keluarkan-kasut-syaitan-fail-saman-terhadap-mschf/
. Diakses pada 24 Ogos 2023.
[3]
 Lihat
https://aliftaa.jo/Research.aspx?ResearchId=16#_edn18
. Diakses pada 23 Mei 2023.
[4]
 Lafaz dalam Sahih al-Bukhari adalah sebagaimana berikut: Daripada riwayat daripada ‘Aun bin Abu Juhaifah, katanya:
رَأَيْتُ أَبِي اشْتَرَى عَبْدًا حَجَّامًا، فَأَمَرَ بِمَحَاجِمِهِ فَكُسِرَتْ. فَسَأَلْتُهُ فَقَالَ: نَهَى النَّبِيُّ صَلَّى اللهُ عَلَيْهِ وَسَلَّمَ عَنْ ثَمَنِ الكَلْبِ وَثَمَنِ الدَّمِ، وَنَهَى عَنِ الوَاشِمَةِ وَالْمَوْشُومَةِ وَآكِلِ الرِّبَا وَمُوكِلِهِ، وَلَعَنَ الْمُصَوِّرَ.
Maksudnya
: “
Aku melihat bapaku membeli seorang hamba tukang bekam, lalu bapaku telah memerintahkan peralatan-peralatan bekam dipecahkan. Aku pun bertanya kepadanya, dia berkata: ‘Nabi SAW melarang jual beli anjing dan bayaran kerana darah. Baginda juga melarang perempuan yang membuat tatu, perempuan yang minta ditatu, pemakan riba, orang yang memberi makan (riba), dan melaknat pelukis gambar.’
”
Riwayat al-Bukhari (2086)
[5]
 Lihat
 al-Asrar al-Marfu‘ah fi al-Akhbar al-Maudhu‘ah
 oleh Mulla Ali al-Qari, hlm. 80.
Bertarikh: 7 September 2023 bersamaan 21 Safar 1445


#293 Waktu untuk Berniat Wuduk

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Bilakah waktu untuk berniat wuduk, ketika membasuh muka atau ketika melakukan sunat-sunatnya? Mohon pencerahan.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ
Maksudnya:
 Wahai orang yang beriman, apabila kamu hendak mengerjakan solat (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian daripada kepala kamu, dan basuhlah kedua belah kaki kamu meliputi buku lali.
[1]
Al-Maraghi menyatakan bahawa makna ayat di atas adalah sekiranya seseorang itu hendak bangun bagi mendirikan solat — dan masih lagi dalam keadaan berhadas. Hal ini kerana seluruh kaum Muslimin menyatakan bahawa bersuci (yakni berwuduk dan mandi wajib) tidak diwajibkan ke atas orang yang ingin mengerjakan solat melainkan dia masih dalam keadaan berhadas.
[2]
Habib Hasan bin Ahmad al-Kaff menyebutkan bahawa rukun wuduk ada enam. Empat daripadanya adalah berdasarkan ayat al-Quran iaitu membasuh muka, membasuh kedua tangan, menyapu sebahagian kepala dan membasuh kedua kaki. Manakala dua rukun yang berbaki adalah berdasarkan sunnah iaitu niat dan tertib.
[3]
Hakikat niat
Niat menurut bahasa adalah mengarah diri kepada sesuatu perbuatan.
[4]
 Manakala menurut Dewan Bahasa dan Pustaka, niat ialah maksud atau tujuan sesuatu perbuatan.
[5]
Dari segi istilah pula, terdapat beberapa definisi yang diberikan. Antaranya ialah:
Al-Nawawi menyebutkan bahawa niat ialah keazaman (tekad) di dalam hati atas setiap perkara yang fardhu dan selain daripadanya.
[6]
Ibn ‘Abidin pula menyebutkan bahawa niat ialah tujuan melakukan ketaatan dan mendekatkan diri kepada Allah SWT dengan amal perbuatan.
[7]
Berdasarkan kepada definisi di atas, kita dapat simpulkan bahawa niat ialah lintasan dalam hati ketika adanya tekad dan keazaman untuk melakukan sesuatu perkara. Dalam erti kata lain, hakikat niat itu mestilah disertai bersamanya perbuatan. Justeru, jika hanya ada keazaman untuk melakukan sesuatu tanpa disertai bersamanya perbuatan, maka ia tidak dikira sebagai niat. Justeru, hal ini adalah bertepatan sebagaimana kenyataan ulama tentang niat iaitu:
قَصْدُ الشَّيْءِ مُقْتَرِنًا بِفِعْلِهِ
Maksudnya:
 “
Keazaman dan keinginan untuk melakukan sesuatu berserta perbuatannya.
”
[8]
Niat merupakan syarat bagi semua ibadah. Justeru, tidak sah suatu ibadah itu termasuklah wuduk melainkan dengan niat. Hal ini adalah sebagaimana disebutkan oleh al-Nawawi bahawa niat adalah syarat sahnya wuduk, mandi dan tayammum tanpa sebarang khilaf dalam kalangan ulama mazhab Syafi‘i. Malah ini juga merupakan pendapat Malik, al-Laith bin Sa‘d, Ahmad bin Hanbal dan Daud. Mereka berhujahkan dengan firman Allah SWT:
وَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ
Maksudnya:
 “
Pada hal mereka tidak diperintahkan melainkan supaya menyembah Allah dengan mengikhlaskan ibadat kepada-Nya
.”
[9]
Ayat di atas menunjukkan bahawa ikhlas merupakan amalan hati dan ia ialah niat. Begitu juga suatu perintah itu menunjukkan bahawa hukumnya adalah wajib. Manakala dalil daripada al-Sunnah pula adalah berdasarkan kepada riwayat Umar bin al-Khattab bahawa Rasulullah SAW bersabda:
إِنَّمَا الأَعْمَالُ بِالنِّـيَّاتِ، وَإِنَّمَا لِكُلِّ امْرِئٍ مَا نَـوَى
Maksudnya:
 “
Sesungguhnya segala amalan dikira dengan niat dan sesungguhnya setiap orang memperolehi apa yang diniatkan.
”
[10]
Oleh itu, sesiapa yang tidak berniat wuduk, maka tidak dikira sah wuduknya.
[11]
Waktu berniat ketika berwuduk
Mengenai hal ini, menurut pengarang kitab
al-Fiqh al-Manhaji
, waktu berniat adalah ketika mula membasuh bahagian muka kerana ia adalah permulaan berwuduk.
[12]
 Begitu juga Habib Hasan al-Kaff juga menyebutkan bahawa waktu berniat wuduk adalah ketika mula-mula membasuh bahagian daripada muka kerana yang diambil kira itu adalah basuhan yang wajib.
[13]
Walau bagaimanapun, al-Nawawi ada menyebutkan bahawa perkara yang lebih afdhal ialah seseorang itu berniat wuduk sejak dari awal lagi, lalu berterusan menghadirkan niat tersebut sehinggalah selesai berwuduk. Perkara ini telah disepakati oleh para ulama bahawa ia adalah sunat dan awal perbuatan wuduk ialah membaca basmalah. Al-Qadhi Abu al-Tayyib dan al-Mutawalli menyatakan bahawa disunatkan menghadirkan bersama niat wuduk — yakni sepanjang perbuatan wuduk — sebagaimana disunatkan juga dalam solat untuk berterusan menghadirkan niatnya bermula daripada permulaan solat sehingga memberi salam.
Selain itu, al-Nawawi menyatakan lagi bahawa sekiranya seseorang berniat ketika awal basuhan wajah dan tidak berniat sebelum mahupun selepasnya, maka wuduknya dikira sah tanpa sebarang khilaf. Namun, jika dia membasuh sebahagian mukanya tanpa niat, kemudian membasuh sebahagian lagi dengan niat, maka basuhan sebahagian muka yang pertama tadi — yakni yang dilakukan tanpa niat — dikira tidak sah tanpa sebarang khilaf kerana terdapat sebahagian anggota wajib yang tidak dilakukan dengan niat. Justeru, dia hendaklah mengulangi basuhan sebahagian muka pertama tadi sebelum beralih kepada anggota wajib yang seterusnya ialah tangan.
Kemudian timbul pula persoalan lain, jika wuduk seseorang itu dikira sah dengan niatnya bermula ketika membasuh muka, maka adakah perbuatan sunat wuduk sebelum basuhan muka — yakni yang dilakukan tanpa niat — seperti membaca basmalah, bersiwak, membasuh kedua pergelangan tangan, berkumur-kumur dan memasukkan air ke dalam hidung dikira mendapat pahala sunat wuduk? Dalam hal ini, terdapat dua pendapat dalam kalangan ulama mazhab al-Syafi‘i. Di antaranya adalah sebagaimana yang telah diputuskan oleh jumhur bahawa perbuatan sunat wuduk itu — yang dilakukan tanpa niat — tidak diberi pahala mahupun diambil kira termasuk dalam perbuatan wuduk kerana ia dilakukan tanpa niat. Oleh itu, ia dianggap tidak sah sebagaimana ibadah-ibadah yang lain. Mereka yang berpendapat dengan pendapat ini ialah al-Qadhi Husain, Imam al-Haramain, al-Ghazali, al-Mutawalli dan al-Baghawi.
[14]
Selain daripada itu, Ibn Qudamah ada menyatakan bahawa diwajibkan untuk mendahulukan niat ke atas perbuatan wuduk kerana ia adalah syaratnya. Jika didapati ada perbuatan wajib wuduk yang dilakukan sebelum daripada niat, maka ia tidak akan dikira. Begitulah juga disunatkan untuk berniat sebelum daripada membasuh kedua pergelangan tangan, agar niat itu mencakupi perbuatan-perbuatan sunat dan wajib wuduk. Jika seseorang itu membasuh kedua pergelangan tangannya sebelum daripada niat wuduk, maka sebenarnya dia seolah-olah belum lagi membasuh kedua pergelangan tangannya itu. Di samping itu, dibolehkan juga untuk berniat wuduk lebih awal sedikit dengan syarat tidak terlalu lama jarak tempohnya. Namun, jika jarak tempohnya terlalu lama, maka hal itu tidak dibolehkan.
[15]
Kesimpulannya
Berdasarkan kepada perbahasan dan perbincangan di atas, kami berpendapat bahawa waktu wajib berniat untuk berwuduk adalah ketika mula membasuh bahagian muka kerana ia merupakan permulaan basuhan anggota yang wajib. Namun, disunatkan untuk berniat lebih awal iaitu ketika permulaan perbuatan sunat wuduk supaya niat wuduk itu mecakupi perbuatan sunat wuduk dan fardhunya. Selain itu, yang lebih afdhalnya lagi adalah berniat wuduk bermula daripada awal perbuatan wuduk — yakni ketika melakukan sunat-sunatnya, — lalu berterusan menghadirkan niat tersebut sehinggalah selesai daripada berwuduk.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 13 Januari 2022 bersamaan 10 Jamadil Akhir 1443H
[1]
 Surah al-Ma’idah: 6
[2]
 Lihat
Tafsir al-Maraghi
, 6/61
[3]
 Lihat
al-Taqrirat al-Sadidah
, hlm. 82
[4]
 Lihat
al-Mu‘jam al-Wasit
, hlm. 1021.
[5]
 Lihat
Kemus Dewan Edisi Keempat
, hlm.  1080.
[6]
 Lihat
al-Majmu‘ Syarh al-Muhazzab
, 1/310.
[7]
 Lihat
Rad al-Mukhtar
, 1/105.
[8]
 Lihat
al-Taqrirat al-Sadidah
, hlm. 82.
[9]
 Surah al-Bayyinah: 5
[10]
 Riwayat al-Bukhari (1)
[11]
 Lihat
Majmu‘ Syarh al-Muhazzab
, 1/356;
al-Mughni
, 1/156.
[12]
 Lihat
al-Fiqh al-Manhaji
, 1/54.
[13]
 Lihat
al-Taqrirat al-Sadidah
, hlm. 83.
[14]
 Lihat
Majmu‘ Syarh al-Muhazzab
, 1/318-319.
[15]
 Lihat
al-Mughni
, 1/159.


#2930: Menambahkan Kecintaan kepada Solat

Soalan:
Assalamualaikum w.b.t Dato’ Seri. Bagaimana saya mahu merasakan pentingnya solat? Susah rasanya nak dekat dan cinta pada solat.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Pertamanya, solat merupakan rukun Islam. Ianya menjadi kewajipan untuk seorang muslim memeliharanya pada setiap waktu. Ini berdasarkan banyak hadith yang
warid
 daripada Rasulullah SAW.
Antaranya riwayat daripada Abdullah Ibn ‘Umar R.A bahawa Rasulullah S.A.W bersabda:
 بُنِيَ الإِسْلاَمُ عَلَى خَمْسٍ شَهَادَةِ أَنْ لاَ إِلَهَ إِلاَّ اللَّهُ وَأَنَّ مُحَمَّدًا عَبْدُهُ وَرَسُولُهُ وَإِقَامِ الصَّلاَةِ وَإِيتَاءِ الزَّكَاةِ وَحَجِّ الْبَيْتِ وَصَوْمِ رَمَضَانَ
Maksudnya:
 “Islam dibina di atas lima perkara iaitu penyaksian tiada tuhan selain Allah dan sesungguhnya Muhammad itu adalah hamba dan Rasul-Nya, mendirikan solat, menunaikan zakat, menunaikan haji di baitullah, dan berpuasa pada bulan Ramadhan.”
Riwayat Muslim (16)
Diriwayatkan juga daripada ‘Umar bin al-Khattab R.A bahawa Rasulullah SAW bersabda:
الإِسْلاَمُ أَنْ تَشْهَدَ أَنْ لاَ إِلَهَ إِلاَّ اللَّهُ وَأَنَّ مُحَمَّدًا رَسُولُ اللَّهِ وَتُقِيمَ الصَّلاَةَ وَتُؤْتِيَ الزَّكَاةَ وَتَصُومَ رَمَضَانَ وَتَحُجَّ الْبَيْتَ إِنِ اسْتَطَعْتَ إِلَيْهِ سَبِيلًا
Maksudnya:
“(Dasar-dasar) Islam itu ialah engkau melafazkan kalimah syahadah (meyakini serta menerangkan kebenaran) bahawa sesungguhnya tiada Tuhan yang berhak disembah melainkan Allah dan bahawa sesungguhnya Nabi Muhammad adalah pesuruh Allah, dan engkau mendirikan solat dan memberi zakat, serta berpuasa pada bulan Ramadhan, dan juga engkau mengerjakan Haji ke Baitullah jika engkau mampu sampai kepadanya.”
Riwayat Muslim (8)
Solat juga merupakan tiang agama sebagaimana yang disebutkan dalam hadith yang diriwayatkan daripada Mu‘az bin Jabal R.A bahawa Rasulullah SAW:
رَأْسُ الأَمْرِ الإِسْلَامُ، وَعَمُودُهُ الصَّلَاةُ، وَذِرْوَةُ سَنَامِهِ الجِهَادُ
Maksudnya:
 “Pokok segala urusan adalah Islam, tiangnya adalah solat dan kemuncaknya adalah jihad.”
Riwayat al-Tirmizi (2616)
Bahkan, ia merupakan amalan pertama yang akan dihisab oleh Allah SWT di akhirat kelak. Sebagaimana yang diriwayatkan daripada Abu Hurairah R.A bahawa Rasulullah SAW:
إِنَّ أَوَّلَ مَا يُحَاسَبُ بِهِ العَبْدُ يَوْمَ القِيَامَةِ مِنْ عَمَلِهِ صَلَاتُهُ، فَإِنْ صَلُحَتْ فَقَدْ أَفْلَحَ وَأَنْجَحَ، وَإِنْ فَسَدَتْ فَقَدْ خَابَ وَخَسِرَ
Maksudnya:
 “Sesungguhnya amalan pertama seorang hamba yang akan dihisab oleh Allah SWT adalah solatnya. Jika elok solatnya maka dia akan berjaya (dalam proses hisab tersebut), jika rosak solatnya maka dia adalah orang yang rugi.”
Riwayat al-Tirmizi (413)
Keduanya, persoalan yang diajukan ini merupakan bukti bahawa iman itu boleh bertambah dan berkurang, kerana kecintaan seseorang terhadap sesuatu ibadah itu merupakan salah satu tanda keimanan masih utuh di dalam jiwa. Kami cuba bawakan beberapa faktor yang boleh meningkatkan lagi keimanan seseorang tersebut, sekaligus ia mendorong kita menambahkan kecintaan kepada ibadah seperti solat dan sebagainya.
Mengenal Allah SWT, Pencipta Sekalian Alam
Perkara paling utama yang boleh menambahkan keimanan seseorang adalah berusaha mengenali Allah SWT dengan mempelajari ilmu yang sahih daripada para alim ulama’. Hal ini kerana para alim ulama’ ini merupakan orang yang paling tinggi ketaqwaan mereka kepada Allah SWT.
Ini berdasarkan firman Allah SWT:
إِنَّمَا يَخْشَى اللَّهَ مِنْ عِبَادِهِ الْعُلَمَاءُ ۗ
Maksudnya:
“Sebenarnya yang menaruh bimbang dan takut (melanggar perintah) Allah dari kalangan hamba-hambaNya hanyalah orang-orang yang berilmu.”
(Surah Fatir: 28)
Imam Ibn Kathir ketika menafsirkan ayat di atas menyebutkan, sesungguhnya yang takut dengan Allah SWT dengan sebenar-benarnya adalah para ulama‘ dan golongan cerdik pandai. Hal ini kerana setiap kali bertambah pengetahuan mereka terhadap Yang Maha Agung, Yang Maha Kuasa, Yang Maha Mengetahui, yang bersifat dengan sifat-sifat kesempurnaan, dan juga disifatkan dengan nama-nama yang baik, maka setiap kali itu pengetahuan mereka tentang Allah SWT akan lebih baik lalu bertambah ketakutan mereka terhadap Allah SWT. (Lihat
Tafsir al-Quran al-‘Azim
, 6/482)
Merenung Tanda-tanda Kekuasaan Allah SWT
Merenung, meneliti, dan berfikir tentang kehebatan Allah SWT melalui bukti-bukti kekuasaan-Nya yang boleh dilihat dengan pancaindera, seperti penciptaan sekalian makhluk di muka bumi ini.
Firman Allah SWT:
إِنَّ فِي خَلْقِ السَّمَاوَاتِ وَالْأَرْضِ وَاخْتِلَافِ اللَّيْلِ وَالنَّهَارِ لَآيَاتٍ لِّأُولِي الْأَلْبَابِ
Maksudnya:
“Sesungguhnya pada kejadian langit dan bumi, dan pada pertukaran malam dan siang, ada tanda-tanda (kekuasaan, kebijaksanaan, dan keluasan rahmat Allah) bagi orang-orang yang berakal.”
(Surah Ali ‘Imran: 190)
Dan sebagaimana dalam firman-Nya:
قُلِ انظُرُوا مَاذَا فِي السَّمَاوَاتِ وَالْأَرْضِ ۚ وَمَا تُغْنِي الْآيَاتُ وَالنُّذُرُ عَن قَوْمٍ لَّا يُؤْمِنُونَ
Maksudnya:
“Katakanlah (wahai Muhammad): ‘Perhatikan dan fikirkanlah apa yang ada di langit dan di bumi dari segala kejadian yang menakjubkan, yang membuktikan keesaan Allah dan kekuasaanNya). Dalam pada itu, segala tanda dan bukti (yang menunjukkan kekuasaan Allah), dan segala Rasul (yang menyampaikan perintah-perintah Allah dan memberi amaran), tidak akan memberi faedah kepada orang-orang yang tidak menaruh kepercayaan kepadanya’.”
(Surah Yunus: 101)
Berfikir tentang kekuasaan Allah SWT ini juga sebahagian dari ibadah yang mulia. Al-‘Allamah Abdul Hamid Kisyk menukilkan daripada al-Hasan, daripada ‘Amir bin ‘Abd Qais, katanya:
سَمِعْتُ غَيْرَ وَاحِدٍ وَلَا اثْنَيْنِ وَلَا ثَلَاثَةٍ مِنْ أَصْحَابِ مُحَمَّدٍ ﷺ يَقُولُونَ: إِنَّ ضِيَاءَ الْإِيمَانِ أَوْ نُورَ الْإِيمَانِ التَّفَكُّرُ
Maksudnya:
“Aku telah mendengar lebih daripada seorang sahabat Muhammad SAW berkata: ‘Sesungguhnya sinaran keimanan atau cahaya keimanan adalah berfikir (dengan renungan)’.”
(Lihat
Fi Rihab al-Tafsir
, 4/758)
Hidup dengan Kitab Allah
Yang dimaksudkan di sini adalah sentiasa membaca kalamullah dengan menitik beratkan soal kefahaman, tadabbur serta menikmati setiap kandungannya. Inilah sifat orang-orang beriman seperti yang disebutkan oleh Allah SWT:
إِنَّمَا الْمُؤْمِنُونَ الَّذِينَ إِذَا ذُكِرَ اللَّهُ وَجِلَتْ قُلُوبُهُمْ وَإِذَا تُلِيَتْ عَلَيْهِمْ آيَاتُهُ زَادَتْهُمْ إِيمَانًا
Maksudnya:
“Sesungguhnya orang-orang yang beriman itu (yang sempurna imannya) ialah mereka yang apabila disebut nama Allah (dan sifat-sifatNya) gementarlah hati mereka; dan apabila dibacakan kepada mereka ayat-ayatNya, menjadikan mereka bertambah iman.”
(Surah al-Anfal: 2)
Ibn al-Qayyim menyebutkan bahawa, membaca satu ayat dengan renungan dan pemahaman adalah lebih baik daripada membaca satu al-Quran tanpa renungan dan pemahaman, dan ia lebih bermanfaat kepada jiwa dan lebih cenderung untuk mencapai keimanan dan merasai kemanisan al-Quran. (Lihat
al-Dhau’ al-Munir
, 2/158)
Mengingati Allah SWT dalam Setiap Keadaan
Sebaiknya kita berusaha semampu mungkin untuk melazimi zikrullah pada apa jua keadaan, dan di mana jua kita berada. Basahkanlah lidah kita dengan mengingati-Nya, beristighfar dan bertasbih kepada-Nya.
Ini jelas seperti yang disebutkan dalam riwayat Abu Musa al-Asy‘ari R.A bahawa Rasulullah SAW bersabda:
مَثَلُ الَّذِي يَذْكُرُ رَبَّهُ وَالَّذِي لاَ يَذْكُرُ مَثَلُ الْحَىِّ وَالْمَيِّتِ
Maksudnya:
“Perumpamaan orang yang berzikir kepada Allah dan orang yang tidak berzikir kepada Allah seperti orang yang hidup dan mati.”
Riwayat al-Bukhari (6407)
Melawan Hawa Nafsu
Secara fitrahnya, semua daripada kita di dunia ini diciptakan dengan hawa nafsu, akan tetapi kita perlu sentiasa memelihara diri daripada mengikut hawa nafsu ini kerana ia boleh mendorong kita jauh dari jalan Allah SWT. Ini berdasarkan firman Allah SWT:
وَلَا تَتَّبِعِ الْهَوَىٰ فَيُضِلَّكَ عَن سَبِيلِ اللَّهِ ۚ
Maksudnya:
“Dan janganlah engkau menurut hawa nafsu, kerana yang demikian itu akan menyesatkanmu dari jalan Allah.”
(Surah Sad: 26)
Cara untuk melawan nafsu ini adalah dengan mendahulukan apa-apa perkara yang lebih disukai oleh Allah SWT dan Rasulnya Nabi Muhammad SAW. Ini sebagaimana yang
warid
 dalam sebuah hadith riwayat Anas bin Malik R.A, bahawa rasulullah SAW bersabda:
 ثَلاَثٌ مَنْ كُنَّ فِيهِ وَجَدَ حَلاَوَةَ الإِيمَانِ أَنْ يَكُونَ اللَّهُ وَرَسُولُهُ أَحَبَّ إِلَيْهِ مِمَّا سِوَاهُمَا، وَأَنْ يُحِبَّ الْمَرْءَ لاَ يُحِبُّهُ إِلاَّ لِلَّهِ، وَأَنْ يَكْرَهَ أَنْ يَعُودَ فِي الْكُفْرِ كَمَا يَكْرَهُ أَنْ يُقْذَفَ فِي النَّارِ
Maksudnya:
“Tiga perkara yang apabila ada pada diri seseorang, maka ia mendapatkan kemanisan iman; iaitu siapa yang menjadikan Allah dan Rasul-Nya lebih dicintainya dari selain keduanya, serta dia mencintai seseorang yang dia tidak mencintainya melainkan kerana Allah, serta dia yang benci untuk kembali kepada kekufuran setelah dia dikeluarkan oleh Allah darinya (kekufuran) sepertiman bencinya dia untuk dihumban ke dalam api neraka.”
Riwayat al-Bukhari (16) dan Muslim (43)
Bersungguh Untuk Menghadiri yang Mengingatkan Kita kepada Allah
Saudara yang bertanya boleh cuba untuk melazimi pergaulan dan bersahabat dengan orang-orang yang baik, sentiasa mengingatkan kita kepada Allah SWT. Beginilah kebiasaan yang diamalkan oleh para sahabat Rasulullah SAW, seperti dalam riwayat Mu‘az bin Jabal R.A, dia berkata kepada seorang lelaki:
اجْلِسْ بِنَا نُؤْمِنْ سَاعَةً
Maksudnya:
“Duduklah bersama kami, marilah kita beriman sejenak.”
Riwayat al-Bukhari (8), Ibn Abi Syaibah (35843) dan Ibn Battah (1135)
Jauhkan Diri dari Melakukan Maksiat
Ummat Islam secara umumnya wajib menjauhi daripada melakukan maksiat kerana sebab berkurangnya keimanan seseorang. Ini berdasarkan hadith yang diriwayatkan daripada Huzaifah R.A bahawa Rasulullah SAW bersabda:
تُعْرَضُ الْفِتَنُ عَلَى الْقُلُوبِ كَالْحَصِيرِ عُودًا عُودًا فَأَىُّ قَلْبٍ أُشْرِبَهَا نُكِتَ فِيهِ نُكْتَةٌ سَوْدَاءُ وَأَىُّ قَلْبٍ أَنْكَرَهَا نُكِتَ فِيهِ نُكْتَةٌ بَيْضَاءُ حَتَّى تَصِيرَ عَلَى قَلْبَيْنِ عَلَى أَبْيَضَ مِثْلِ الصَّفَا فَلاَ تَضُرُّهُ فِتْنَةٌ مَا دَامَتِ السَّمَوَاتُ وَالأَرْضُ وَالآخَرُ أَسْوَدُ مُرْبَادًّا كَالْكُوزِ مُجَخِّيًا لاَ يَعْرِفُ مَعْرُوفًا وَلاَ يُنْكِرُ مُنْكَرًا إِلاَّ مَا أُشْرِبَ مِنْ هَوَاهُ
Maksudnya:
“Fitnah akan melekat di hati manusia bagaikan tikar yang dianyam secara tegak-menegak antara satu sama lain. Mana-mana hati yang dihinggapi oleh fitnah, nescaya akan terlekat padanya bintik-bintik hitam. Begitu juga mana-mana hati yang tidak dihinggapinya, akan terlekat padanya bintik-bintik putih sehinggalah hati tersebut terbahagi dua: Sebahagiannya menjadi putih bagaikan batu licin yang tidak lagi terkena bahaya fitnah, selama langit dan bumi masih ada. Manakala sebahagian yang lain menjadi hitam keabu-abuan seperti bekas tembaga berkarat, tidak menyuruh kebaikan dan tidak pula melarang kemungkaran.”
Riwayat Muslim (144)
Beginilah serba sedikit yang dapat kami kongsikan kepada saudara yang bertanya, bagaimana untuk menambahkan keimanan kepada Allah SWT, yang mana ia akan memupuk kecintaan dalam diri seseorang untuk sentiasa memperbanyakkan ibadah kepada Allah SWT. Kami juga menasihatkan agar saudara yang bertanya memperbanyakkan berdoa kepada Allah SWT agar dicampakkan perasaan cinta untuk mendirikan solat serta ibadah-ibadah yang lain. Semoga dengannya, Allah SWT akan memberikan tawfiq serta petunjuk ke arah melakukan amal kebaikan.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
“Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
(Surah Ibrahim: 40)
Wallahu a‘lam
Bertarikh: 7 September 2023 bersamaan 21 Safar 1445